ЎЗБЕК МОДЕЛИ — ТАРАҚҚИЁТ КАФОЛАТИ - Ўзбекистон овози газетаси\nЎЗБЕК МОДЕЛИ — ТАРАҚҚИЁТ КАФОЛАТИ\nЎзбек модели тушунчасининг ҳаётимизга, онгу шууримизга шиддат билан кириб келганига мана 20 йилдан ошди. Бу тарих учун катта муддат эмас. Лекин ана шу нисбатан қисқа давр мобайнида Ўзбек модели улкан ҳаётбахш куч сифатида иккита катта синовдан муваффақиятли ўтди.\nБиринчи синов — ўтган асрнинг 90-йилларини ўз ичига олган, ёш мустақил мамлакатимиз бошидан кечирган ўтиш даври эди. Ўшандаёқ Ўзбекистон собиқ иттифоқ мамлакатлари орасида биринчи бўлиб макроиқтисодий барқарорликка эришди, саноат ва ялпи ички маҳсулот (ЯИМ) ишлаб чиқаришда олдинги йиллардаги кўрсаткичлардан ўзиб кетди. Бошқача айтганда, инқироздан ривожланиш орқали чиқиб кетиш бирдан-бир тўғри йўл эканини исботлади.\nИккинчи синов — 2008 йилда бошланган глобал молиявий-иқтисодий инқироз бўлди. Тараққиётнинг ушбу модели нафақат бутун жаҳонни қамраб олган молиявий-иқтисодий инқироз зарбаларига қарама-қарши тура олди, балки дунёдаги 10 мамлакат қаторида иқтисодий ўсишнинг энг юқори (йилига 8–9 фоиздан кам бўлмаган) суръатларини таъминлаб келмоқда.\nЎзбекистон Президентининг шу муносабат билан чоп этилган «Жаҳон молиявий-иқтисодий инқирози, Ўзбекистон шароитида уни бартараф этишнинг йўллари ва чоралари» асарида ҳамда мамлакатимизда жаҳон иқтисодий инқирозининг салбий оқибатларини бартараф этиш бўйича 2009–2012 йилларга мўлжалланган Инқирозга қарши чоралар дастурида Ўзбекистон иқтисодиётининг инқироздан кейин янада кучли, барқарор ва мутаносиб ривожланиши концепцияси илгари сурилди. Инқироздан кейинги ривожланиш, деб ном олган бу таълимот иқтисодиёт назариясига қўшилган муносиб ҳисса бўлди, десак муболаға бўлмайди.\n«Шуни доимо ёдда тутишимиз керакки, ҳаёт ҳеч қачон бир жойда тўхтаб турмайди ва эришган натижалари билан кифояланмасдан, дунёда кечаётган туб ўзгаришлар жараёнидаги ўз ўрнига ҳаққоний ва танқидий баҳо берадиган, даврнинг тобора ортиб бораётган талаблари ва жаҳон бозорида кучайиб бораётган рақобат курашига мос ҳолда қадам ташлайдиган давлатгина биринчи навбатда муваффақият қозона олади».\nБизга Қандай мерос Қолган эди?\nХХ асрнинг 80-йиллари охирига келиб иқтисодий танглик кескин ва ҳалокатли тус олди. Бу аввало, маҳсулот ишлаб чиқаришнинг бутунлай пасайиб кетишида, ишлаб чиқариш қувватларининг иш билан таъминланмаганида, ишсизлик даражасининг ўсишида, пул-кредит ва валюта тизимининг издан чиқишида намоён бўлди. ЯИМ, миллий даромад каби асосий иқтисодий кўрсаткичлар, меҳнат унумдорлиги узлуксиз пасайиб борди. Ташқи савдо айланмаси қисқарди, ташқи савдонинг салбий сальдоси ва давлат қарзи ўсди.\nСурункали инфляция ҳамманинг тинкасини қурита бошлади. Натижада шусиз ҳам ночор аҳволда кун кечираётган аҳолининг даромадлари ва турмуш даражаси муттасил пасая бошлади. Ишлаб чиқариш кўлами ва ҳажмининг тинимсиз қисқариши, айниқса, Ўзбекистондек кескин демографик шароитда яшаётган аҳоли турмуш даражасига янада оғирроқ таъсир кўрсатди. Ўзбекистон аҳоли жон бошига миллий даромад ишлаб чиқариш, реал даромадлар, иш ҳақи, меҳнат унумдорлиги кўрсаткичлари бўйича собиқ шўро республикалари орасида энг охирги ўринлардан бирига тушиб қолди.\nИслом Каримов ўзининг «Ўзбекистон мустақилликка эришиш остонасида» асарида бу аянчли вазият ҳақида шундай таъкидлаган эди: «Ўзбекистон киши бошига ялпи ижтимоий маҳсулот ишлаб чиқариш бўйича мамлакатда 12-ўринни эгаллаб турибди, аҳоли жон бошига миллий даромад ишлаб чиқариш бўйича эса иттифоқдаги ўртача даражадан икки ҳисса паст». Бу даврда саноатдаги меҳнат унумдорлиги жиҳатидан Ўзбекистон ўртача иттифоқ кўрсаткичидан 40 фоиз, қишлоқ хўжалигидаги меҳнат унумдорлиги жиҳатидан эса икки баробар орқада эди. Республика аҳоли жон бошига халқ истеъмоли моллари ишлаб чиқариш бўйича иттифоқ даражасининг 40 фоизини ташкил этарди. Қисқаси, мамлакат хўжалигининг амал қилиб келган таркиби экстенсив ривожланиш маҳсули эди.\nҚайси йЎлдан борамиз?\nЎзбекистон Республикаси Президенти Ислом Каримов бугун жаҳонда тараққиётнинг «ўзбек модели» сифатида кенг эътироф этилган миллий тараққиётимизнинг мазмун-моҳияти ва ўзига хос жиҳатларини мустақилликнинг дастлабки йилларида белгилаб берди.\nКейинчалик бу тараққиёт йўлимиз немис, швед, хитой ва япон моделлари орасидан муносиб ўрин эгаллади. «Ўзбекистон бошқа давлатлар тараққиёти жараёнида тўпланган ва республика шароитига татбиқ қилса бўладиган барча ижобий ва мақбул тажрибалардан шак-шубҳасиз самарали фойдаланади, — деб таъкидлайди Ислом Каримов ўзининг «Ўзбекистоннинг ўз истиқлол ва тараққиёт йўли» асарида. — Гап бирон-бир моделни, ҳатто у ижобий натижалар берган тақдирда ҳам, кўр-кўрона кўчириб олиш тўғрисида бораётгани йўқ. Аниқ-равшан воситалар ва усуллар қайси мамлакат учун мўлжалланган бўлса, ўша мамлакатнинг ўзига хос шароитидагина ижобий натижа беради».\nДавлатимиз раҳбари белгилаб берган Ўзбекистонда бозор муносабатларига ўтишнинг беш асосий тамойили кўп ўтмай ўзининг ҳар томонлама тўғри, ҳаётий ва узоқни кўзлаб юритилаётган изчил ва оқилона сиёсат самараси эканини кўрсатди. Ушбу тамойиллар кейинчалик ҳақли равишда бозор иқтисодиётига ўтишнинг ўзбек модели, феномени, деган ном олди.\nБугун бундан 22 йил илгари қўйилган «Нима қилмоқ керак, нимадан бошламоқ керак?» деган саволларга далил жавоб топганимизни дунё аҳли кўриб, билиб, самараларини ўрганиб турибди. Лекин ўша даврда вазият анча мураккаб ва ноаниқ эди. Хусусийлаштиришнинг дастлабки босқичи ҳали якунланмаган, ёқилғи-энергетика, дон мустақиллигига, саноатда ҳам, бутун иқтисодиётда ҳам макроиқтисодий барқарорликка эришилмаган, мамлакат рубль минтақасидан чиқолмаган, собиқ иттифоқдош республикалар ўртасидаги кооператив алоқалар чок-чокидан сўкилиб, янгилари эса шаклланиб улгурмаган, тақчиллик ва инфляция, баҳолар ва солиқларнинг чалкашган, тартибга солинмаган тизими, беқарор валюта курси ва банк фоизи тинкани қуритадиган даражага етган эди.\nМана шундай шароитда ўз ижтимоий-иқтисодий ривожланиш йўли ва андозаларини танлаш ғоят муҳим аҳамиятга эга эди. Дастлаб айримлар томонидан Ўзбекистон бошқа мамлакатларда тажрибадан ўтган муайян иқтисодий тараққиёт моделини қабул қилиши лозим, деган фикрлар ҳам айтилди. Чунончи, Туркия ёки Хитой моделларидан бирини жорий этиш мақбуллиги ҳақида тавсиялар бўлди.\nЎзбек моделининг қайси глобал ёки минтақавий модель билан уйғунлашуви тез ва осон кечади, деган саволнинг қўйилиши ҳам табиий эди. Бунда Ғарб андозалари афзалми ёки Шарқ? Қайси бозор қадриятлари биз учун қулай?\nИслом Каримов Ўзбекистоннинг ўз йўли, ўз тараққиёт модели бўлиши зарур, деган фикрда қатъий турди. «Агар айнан нусха олинса мамлакатнинг ўзига хос шарт-шароитлари, мавжуд имкониятлари, яқин ва олис ҳамкорлик билан кўп йиллар давомида таркиб топган иқтисодий ҳамда маънавий алоқалари эътибордан четда қолади».\nЎзбекистон юқорида саналган йўллардан ўзининг иқтисодий тараққиёт моделида самарали ва оқилона фойдаланиш билан боғлиқ муҳим вазифаларни белгилаб олди. Чунки «бизнинг қатъий нуқтаи назаримиз жаҳон тажрибаси ва ўз амалиётимиздан олдинги жамики фойдали тажрибаларни рад этмаган ҳолда ўзимизнинг ижтимоий-иқтисодий тараққиёт йўлимизни танлаб олишдан иборатдир».\n«Янги уй Қурмай туриб, эскисини бузманг»\nЎзбекистоннинг иқтисодий тараққиёт модели халқимизнинг тарихий тажрибаси, миллий ва маданий анъаналарига асосланади.\nБу борада илгари сурилган муҳим назарий хулосалардан бири бозор иқтисодиётига инқилобий йўл («шок терапияси») билан эмас, балки эволюцион йўл билан, босқичма-босқич ўтиш эди. Бу концепция Ўзбекистон Президенти илгари сурган ва кейинчалик бутун жаҳонга машҳур бўлиб кетган «Янги уй қурмай туриб, эскисини бузманг» тамойилида ўзининг ёрқин ифодасини топди.\nЯнги бозор муносабатларига аввалги тизимни ва таркиб топган иқтисодий муносабатларни батамом синдириб ташлаш орқали ҳам, эски иқтисодий муносабатларни босқичма-босқич янги бозор муносабатларига мослаштира бориб, самарали бозор иқтисодиётини барпо этиш йўли билан ҳам ўтиш мумкин. Мамлакатимиз иқтисодиёти ва аҳолиси таркибини, тараққиётнинг ўша даврдаги даражасини эътиборга олсак, юртимизга иккинчи, сиёсий ларзаларсиз, беозор йўл анча мақбул эди.\nТашқи иқтисодий фаолиятни эркинлаштириш, жаҳон иқтисодиётига интеграциялашув масалалари ҳам мустақилликни энди қўлга киритган мамлакат учун ўта мураккаб, қийин кечадиган жараёндир. Давлатимиз раҳбари бу борада ҳам энг устувор йўналишларни аниқ белгилаб берди. Ўзбекистоннинг жаҳон ҳамжамиятининг тенг ҳуқуқли аъзоси сифатида дунёнинг барча мамлакатлари билан икки ва кўп томонлама савдо-иқтисодий алоқалар олиб бориш имкониятлари жадаллашди. Экспорт ва импорт таркибини такомиллаштириш ҳам муҳим вазифалардан эди. Зеро, истиқлолимизнинг дастлабки йилларида экспортнинг 60 фоиздан зиёдроғини битта товар — пахта хомашёси, импортнинг эса 50 фоизидан зиёдроғини дон маҳсулоти ташкил қилар эди. Монокультурага асосланган экспорт-импорт тизими ҳукмрон эди.\nМустақиллик йилларида Ўзбекистон орттирган бой тажриба «ресурслар чекланган шароитда ҳамма муаммоларни бир йўла ҳал қилишга уриниш ҳеч қандай самара бермайди. Шу сабабли ислоҳот йўналишларини белгилаб олиш чоғида шундай асосий бўғинларни топиш муҳимки, уларга асосланиб жамики муаммоларни ҳал қилиш мумкин», деган ғоянинг нақадар ўз вақтида илгари сурилганини тасдиқлаб турибди.\nЯнгиланишларнинг асосий устувор йўналишларидан бири сифатида аграр соҳадаги ўзгаришларга доимий эътибор қаратилди. Ерга эгалик мулкчилик масаласини ҳал қилиш, давлат хўжаликларини, айниқса, зарар келтириб ишлаётган ҳамда самараси паст жамоа ва кооператив хўжаликларни тугатиб, уларнинг ерларини узоқ муддатга фермер хўжаликларига ёки умрбод мерос ҳуқуқи билан деҳқон хўжаликларига бериш, қишлоқ хўжалигида банд бўлган ортиқча ишчи кучини саноат корхоналарига жалб қилиш масалалари Ўзбекистоннинг бозор иқтисодиётига ўтиш стратегиясидаги, аграр сиёсатидаги асосий йўналишлардан бўлди. Макроиқтисодий барқарорликни таъминлаш, аниқ-пухта ишлаб чиқилган молия-кредит сиёсатини амалга ошириш, иқтисодиётда туб таркибий ўзгаришларга эришиш халқ хўжалигининг хомашёвий қиёфасига барҳам бериш ҳам муҳим устувор вазифалардан ҳисобланди.\nЎзбек моделининг ҳаётга изчил татбиқ этилиши юртимизнинг иқтисодий ва ижтимоий қиёфасини тубдан ўзгартириб юборди. Бугун Ўзбекистон иқтисодиёти изчил, барқарор ва жадал ўсаётган жаҳондаги жуда кам сонли мамлакатлар сафидан мустаҳкам ўрин олди. Ижтимоий, маданий соҳаларда эришилаётган улкан ютуқлар нуфузли халқаро ташкилот ва экспертлар томонидан кенг эътироф этилиб, юксак баҳоланмоқда.\nБерлиндаги Халқаро иқтисодиёт академияси директори, профессор Ханс Йоахим КНАУПЕ бу хусусда шундай фикр билдиради: «Ўзбекистоннинг ғоят мукаммал, тўғри ва аниқ ишлаб чиқилган Инқирозга қарши чоралар дастури бўҳрон шароитида иқтисодий ислоҳотларни қамраб олиш баробарида, келгусида — инқироздан кейинги даврда ҳам тараққиёт сари элтувчи муҳим устувор йўналишларни, чора-тадбирларни акс эттирган. Унда белгиланган вазифалар кўпгина мамлакатлар учун истиқболли дастур сифатида хизмат қилиши шубҳасиз».\nҲақиқатан ҳам, мамлакатимизда ЯИМ ишлаб чиқаришнинг ўсиш суръатлари глобал молиявий-иқтисодий инқироз даврида ҳам 8 фоиздан юқори бўлгани жаҳон аҳлида, жумладан, халқаро экспертлар, машҳур иқтисодчиларда ҳам катта ҳайрат ва ҳавас уйғотмоқда. Жумладан, Халқаро валюта жамғармасининг мамлакатимизга келган миссиялари баёнотида Ўзбекистон изчил ўсишга эришгани ва глобал молиявий инқирозга қарши муваффақиятли чоралар кўраётгани қайд этилди, шунингдек, ўрта муддатли истиқболда иқтисодий ўсишнинг юқори суръатлари сақланиб қолиши ҳақида ижобий прогноз билдирилди.\nБу давлатимиз раҳбарининг Ўзбекистон Республикаси Вазирлар Маҳкамасининг 2012 йилда мамлакатимизни ижтимоий-иқтисодий ривожлантириш якунлари ва 2013 йилга мўлжалланган иқтисодий дастурнинг энг муҳим устувор йўналишларига бағишланган мажлисидаги маърузасида ҳам алоҳида таъкидланди. Жаҳонда умумэътироф этилган ривожланишнинг «ўзбек модели» жаҳон иқтисодиётида юз бераётган инқирозли ҳолатларга қарамай, 2012 йилда мамлакатимиз иқтисодиётини ўстиришнинг юқори суръатлари барқарорлиги ва макроиқтисодий мувозанатни тўла таъминлади. Хусусан, ўтган йилда мамлакатимиз ЯИМнинг ўсиши 8,2 фоизни, саноат маҳсулотлари ишлаб чиқариш ҳажми ўсиши 7,7 фоизни, қишлоқ хўжалиги маҳсулотлари етиштириш ҳажми ўсиши 7,0 фоизни ташкил этди. Давлат бюджети ЯИМга нисбатан 0,4 фоиз миқдорида профицит билан ижро этилди. Инфляция даражаси белгиланган прогноз кўрсаткичидан ошмади.\nТараққиётнинг ўзбек модели юксак замонавий техника ва технологиянинг мавжудлиги, ишлаб чиқаришнинг индустриал тавсифи, ривожланишда ахборот технологияларининг ўрни ва аҳамиятининг юқорилиги, хизмат кўрсатиш соҳасининг муттасил ўсиб бориши, иқтисодий ўсишнинг интенсив йўли устуворлиги, иқтисодиётнинг очиқлиги, давлат тасарруфидан чиқариш ва хусусийлаштириш, рақобат муҳитини яратиш, эркин тадбиркорликка кенг йўл очиш орқали бозор муносабатларини чуқурлаштириш, иқтисодиётнинг ижтимоий йўналтирилганлиги, халқ фаровонлигининг изчил юксалиши, миллий иқтисодиётнинг глобал иқтисодиёт билан интеграциялашувининг кучайиши тенденциялари билан тавсифланмоқда.\nМодернизациялаш — марказий йЎналиш\nТараққиётнинг ўзбек модели қотиб қолган статик тушунча эмас, албатта. Унинг характери ва шакл-шамойилини белгилайдиган асосий тамойиллар сақланиб қолган ҳолда доимо янги вазифа ва қоидалар билан бойитилиб, такомиллаштирилиб борилмоқда. Зеро, ҳаёт барча тартиб-қоидаларга ўз тузатишларини киритиб бораверади. Жамият ҳаётининг барча жабҳаларини модернизациялаш, ишлаб чиқаришнинг таркибий тузилишини диверсификациялаш, инновацион технологияни изчил ривожлантириш, саноат маҳсулотлари етказиб беришни янада кенгроқ маҳаллийлаштириш — «ўзбекча тараққиёт»нинг мантиқий давомидир.\nЮқорида қайд этилган Вазирлар Маҳкамаси мажлисидаги давлатимиз раҳбари маърузасида Ўзбекистонни жорий йилда ривожлантиришнинг 6 та энг муҳим устувор йўналиши орасида иқтисодиёт ва унинг етакчи тармоқларини модернизация қилиш, техник ҳамда технологик янгилашни жадаллаштириш, ишлаб чиқаришни диверсификация қилиш марказий ўринга қўйилди. Шу мақсадда 370 дан ортиқ стратегик лойиҳани кўзда тутадиган инвестиция дастури ишлаб чиқилган. Барча инвестицияларнинг тўртдан уч қисми ички манбалар ҳисобидан молиялаштирилиб, улар янги қувватларни яратиш, реконструкция ва модернизация қилишга йўналтирилмоқда.\nБуларнинг ҳаммаси охир-оқибатда миллий иқтисодиётимиз ривожланишини сифат жиҳатдан янги босқичга кўтариш, ўзбек моделининг ҳаётбахш кучини бутун дунёга яна бир бор намойиш этиш имконини беради.


Шавкат Мирзиёев ташаббусига асосан Марказий Осиё давлатлари раҳбарларининг маслаҳат учрашуви бўлиб ўтди - Sharh.uz\nБош саҳифа|Сиёсат|Шавкат Мирзиёев ташаббусига асосан Марказий Осиё давлатлари раҳбарларининг маслаҳат учрашуви бўлиб ўтди\nОстона шаҳрида 15 март куни Марказий Осиё давлатлари раҳбарларининг биринчи маслаҳат учрашуви бўлиб ўтди.\nБу ҳақда Президент матбуот хизмати хабар бермоқда. Унда Ўзбекистон Республикаси Президенти Шавкат Мирзиёев, Қозоғистон Республикаси Президенти Нурсултон Назарбоев, Қирғизистон Республикаси Президенти Сооронбай Жээнбеков, Тожикистон Республикаси Президенти Эмомали Раҳмон ва Туркманистон Межлиси раҳбари Акжа Нурбердиева иштирок этди.\nБундай учрашувни мунтазам ўтказиш ва минтақавий муаммоларимизни биргаликда ҳал этиш Ўзбекистон Президенти Шавкат Мирзиёевнинг ташаббуси, деди Қозоғистон Президенти Нурсултон Назарбоев. Йиғилишимиз ҳаммамиз учун умумий бўлган Наврўз байрами арафасида ўтаётгани ҳам чуқур маънога эга. Албатта, алоҳида учрашиб турардик, мулоқот қилардик, лекин бундай яхлит учрашув анчадан бери бўлмаган эди.\nШавкат Мирзиёев Президент лавозимига киришиш чоғида қўшни мамлакатлар билан яқиндан ҳамкорлик қилишга алоҳида аҳамият қаратишини таъкидлаган эди. Ўтган қисқа вақтда барча айтганларининг устидан чиқди. Президентимиз давлат ташрифи билан барча қўшни мамлакатларда бўлди. Давлат чегаралари, савдо алоқалари, транспорт коммуникациялари, ҳудудлар ҳамкорлиги каби кўплаб масалалар бўйича ўзаро манфаатли ечимлар топишга эришилди.\nДавлатимиз раҳбари 2017 йил сентябрда БМТ Бош Ассамблеясининг 72-сессиясида Марказий Осиё минтақасида тинчлик ва хавфсизликни мустаҳкамлаш, барқарор ижтимоий-иқтисодий тараққиётни таъминлашга қаратилган конструктив ғоя ва ташаббусларни илгари сурди. Бу ташаббуслар ноябрда Самарқандда ўтган “Марказий Осиё: ягона тарих ва умумий келажак, барқарор ривожланиш ва тараққиёт йўлидаги ҳамкорлик” мавзусидаги халқаро конференцияда яхлит дастур тарзида тақдим этилди.\nМарказий Осиё давлатлари раҳбарларининг маслаҳат учрашуви шу тарзда ташкил топди.\nУчрашувда Президент Шавкат Мирзиёев бу кун Марказий Осиё халқларининг кўп асрлик яхши қўшничилик тарихида янги саҳифа очилганини таъкидлади.\nЎзбекистоннинг қўшни мамлакатлар билан ҳамкорлиги изчил ривожланиб бормоқда, деди давлатимиз раҳбари. Мамлакатимизнинг Қозоғистон, Қирғизистон, Тожикистон ва Туркманистон билан товар айирбошлаш ҳажми 20 фоиздан зиёд ўсган. Шу билан бирга, халқларимиз фаровонлиги йўлида фойдаланишимиз мумкин бўлган кўпдан-кўп имкониятлар мавжуд.\nПрезидентимиз Марказий Осиё давлатлари раҳбарларининг маслаҳат учрашувларини ҳар йили Наврўз байрами арафасида ўтказишни, навбатдаги учрашувни келгуси йили Тошкентда ташкил этишни таклиф қилди.\nЎзаро ишонч ва манфаатдорлик асосида савдо, иқтисодиёт, транспорт-коммуникация, маданий-гуманитар соҳаларда, хавфсизлик ва барқарорлик масалаларида ҳамкорликни ривожлантириш юзасидан фикр алмашилди.\nМарказий Осиё давлатлари раҳбарларининг маслаҳат учрашуви\nДавлатимиз раҳбари Тошкент метрополитени Юнусобод йўналиши 2-босқич қурилиш ишларини кўздан кечирди Қозоғистонда Ўзбекистон йили очилди


ПРЕЗИДЕНТ МАТБУОТ КОТИБИ ВАШИНГТОНДА БРИФИНГ ЎТКАЗДИ\nЎзбекистон Республикаси Президенти Матбуот хизмати раҳбари Комил Алламжонов АҚШ пойтахти Вашингтон шаҳридаги матбуот марказида Шавкат Мирзиёевнинг АҚШга расмий ташрифи олдидан брифинг ўтказди.\nҚуйида Президент Матбуот котибининг брифингдасўзлаган нутқи билан танишинг:\n“Ассалому алайкум, ҳурматли ҳамкасблар —оммавий ахборот воситалари вакиллари!\nСизларни Вашингтонда ташкил этилган Матбуот марказимизда кўриб турганимдан хурсандман.\nХабарингиз бор, эртага Ўзбекистон Республикаси Президентининг АҚШга расмий ташрифи бошланади. Давлатимиз раҳбарининг самолёти Вашингтондаги “Эндрюс” аэропортига қўнади. Шавкат Мирзиёевни АҚШ Давлат департаменти раҳбарияти ва бошқа расмий шахслар кутиб олади.\nБу ташрифга ҳар икки томон ҳам катта эътибор билан қарамоқда. АҚШ маъмурияти Ўзбекистон Президенти ташрифини тарихий деб баҳоламоқда.\nФурсатдан фойдаланиб, сизларга ташрифдан ўрин олган тадбирлар ҳақида маълумот бериб ўтмоқчиман:


13:04 29 Май 2020\n16:36 14.01.2020 (Янгиланган 17:01 14.01.2020) Ҳавола олиш\nМаҳмуд Муродов - қатъийлик, кучли ирода ва мақсадлар сари эришишнинг энг ёрқин намунаси ҳисобланади. Спортдаги йўлини мустақил бошлаган Махмуд хорижда тренерлар қидирган ва бугунги машҳурликка қадар кўплаб қийинчиликларни енгиб ўтган.\n12 январь куни Ўзбекистон пойтахти Тошкент шаҳрида UFCдаги Ўзбекистондан биринчи курашчи бўлган Маҳмуд Муродовнинг журналистлар ва мухлислар билан учрашуви бўлиб ўтди.\nМаҳмуд Муродов - қатъийлик, кучли ирода ва мақсадлар сари эришишнинг энг ёрқин намунаси ҳисобланади. Спортдаги йўлини мустақил бошлаган Маҳмуд хорижда тренерлар қидирган ва бугунги машҳурликка қадар кўплаб қийинчиликларни енгиб ўтган.\n30 яшар жангчи ўз карьерасини 2012 йилда бошлаган, ўша вақтда ҳали унчалик танилмаган K1EL промоушени ҳомийлигида дебют қилган. Ўтган саккиз йил давомида Муродов 22та жанг ўтказган, шундан атиги 6 таси мағлубият билан якунланган. Бир муддат илгари, беш хил вазн тоифасида собиқ жаҳон чемпиони, америкалик 42 ёшли кичик-Флойд Мейвезер Instagramда пост эълон қилиб, Маҳмуд Муродовни ММА тарихидаги энг яхши жангчи, деб атагач, ўзбек спортчисига бўлган қизиқиш янада ортди.\nМаҳмуд Муродовнинг UFCдаги учинчи жанги бекор қилинди\nММА жангчиси Ҳаж сафарига боришни орзу қилади. "Бу жойларни зиёрат қилиш керак, лекин ҳар бир ишнинг ўз мавриди бўлади", дейди у. Муродовнинг сўзларига кўра, оғир кунларида кўз ёш тўккан. Лекин ич-ичида йиғлаган. Нимадан қўрқади? "Ота-онамни йўқотиб қўйишдан. Аллоҳдан. Фақатгина мағлубиятдан ва жароҳатлардан қўрқмайман. Чунки қанча шуғулланишим ва нималарга қодирлигимни биламан", - дейди у.\nМуродовнинг тан олишича, у ҳеч бир жанггидан қониққан эмас.\nМаҳмуд Муродов UFCнинг энг яхши жангчиси деб Ҳабиб Нурмагомедовни тан олади. "Ҳозир Ҳабиб даражасидаги жангчи йўқ. Унинг кучи тезлигида. У ҳозир жаҳонда тенгсиз. Бу менинг шахсий фикрим", дейди у.\nМуродов Ўзбекистон президенти Шавкат Мирзиёевдан миннатдор. "Энди бизни қўллаб-қувватлайдиган Ассоциация бор. Биз албатта, мухлисларни, ассоциациямизни хурсанд қиламиз. Бу биз учун катта масъулият юклайди. Катта майдонларда шуҳрат қозонишга интиламиз. Ҳозирда қўшниларда ўзяпмиз: Қозоғистон, Туркманистон, Тожикистонда UFC жангчи йўқ, бизда бор. Тренерлар ҳам, яхши жамоамиз бор", дейди у. Муродовнинг айтишича, келажакда у Ўзбекистонда ММАни ривожлантиришга ҳисса қўшмоқчи, ўз мактабини ташкил этмоқчи.\nОта-онаси Маҳмуднинг жангчи бўлиш қарори албатта, ҳайратлантирмай қолмаган, аммо улар учун фарзандининг севимли иши билан шуғулланиши ҳаммасидан устун бўлгани учун, кўнишга рози бўлганлар.\nОктагондаги ҳар бир жангидан сўнг Маҳмудга онаси қўнғироқ қилади ва "агар мана бундай зарба берганингда, мухлисларинг ўринларидан туриб кетишарди", дея маслаҳат беради.\nМуродовнинг ММА энг кучли лигасидаги биринчи жангги италиялик Алессио Ди Кирико билан бўлиб, унда ҳакамларнинг бир овоздаги қарори билан ўзбек жангчиси ғалаба қозонган эди. UFCдаги иккинчи жангда Махмуд Муродов ўнг томондан зарба билан америкалик Тревор Смит оғзидан капани чиқариб юборган. Рақибини чиройли тарзда нокаут қилиб, ўзбекистонлик спортчи кечанинг энг яхши чиқиши учун тақдирланган. Тепага қараб зарба бериш қобилияти учун Маҳмуд Муродовга "учар ўзбек" деб ном қўйишган.


Россиядаги ўзбекистонлик мигрантлар коронавирусдан вафот этса, уларни олиб келиш мумкинми? — Sof.uz\n29.07 13:56 545 Жаҳон\n28 июл куни АОКА ҳузуридаги штабда Ташқи меҳнат миграцияси агентлиги ахборот хизмати раҳбари Ортиқхўжа Норов иштирокида брифинг бўлиб ўтди. Брифингда муҳим саволларга жавоб берилди:\nСавол: Россияда меҳнат қилаётган фуқаро вафот этса, унинг жасадини Ўзбекистонга олиб кетиш имконияти борми? Агар у коронавирусдан вафот этган бўлсачи?\nЖавоб: Вазирлар Маҳкамасининг «Хорижда вақтинчалик меҳнат фаолиятини амалга ошираётган Ўзбекистон Республикаси фуқароларининг ҳуқуқлари ва қонуний манфаатларини ҳимоя қилишга доир қўшимча чора-тадбирлар тўғрисида»ги 713-сонли қарорида меҳнат миграциясида бўлган даврда вафот этган фуқароларнинг жасадларини ва хорижда меҳнат фаолияти вақтида оғир тан жароҳати олган фуқароларни бепул асосда Ўзбекистон Республикасига олиб келиш белгилаб қўйилган.\nХорижда вафот этган меҳнат мигранти жасадини Ўзбекистонга олиб келиш масаласида марҳумнинг яқинлари Ташқи меҳнат миграцияси агентлигига ёки унинг хорижий мамлакатларидаги ваколатхоналарига мурожаат қилишлари мумкин.\nАгар фуқаро коронавирусдан вафот этган бўлса, тегишли ташкилотлар билан келишган ҳолда унинг ҳам жасадини Ўзбекистонга олиб келиш чоралари кўрилади.\nмигрант Ташқи меҳнат миграцияси агентлиги коронавирус\n21.09 18:40 1098\nКеча, 18:12 214 Ўзбекистон\nКеча, 16:26 394 Тиббиёт\n22.09 10:19 232 Ўзбекистон


Даврон Файзиев: “Ҳозир аҳволим ёмон!” / CHAMPIONAT.asia\nДаврон Файзиев: “Ҳозир аҳволим ёмон!”\n24 апр 14:57\nЖиззахнинг “Сўғдиёна” клуби учун мавсум муваффақиятсиз бошланди. Бешта турдан сўнг тўртта мағлубият ва битта дуранг қайд этган ҳолда охирги ўринни эгаллаб турибди.\nҚайсидир маънода, бу жамоанинг мавсумни кўнгилдагидек бошлай олмаслиги олдиндан кутилгандек, гўё. Чунки қишки тайёргарлик мобайнида ўқув-машғулот йиғинлари пухта олиб борилмади. Таркиб эса етарли даражадаги ўйинчилар билан кучайтирилмади. Негаки, ўтган йилги таркибдан кўплаб ўйинчилар “Сўғдиёна”ни тарк этишди. Даврон Файзиев эса уларнинг ўрнини муносиб ўйинчилар билан тўлдира олмади. Шу боис ихтиёридаги мавжуд йигитлар билан мавсумга киришишга мажбур бўлди. Шунинг учун бош мураббийга қийин бўлмоқда. У билан боғланиб ҳол-аҳвол сўраганимизда, дарҳол “аҳволим ёмон” дея жавоб берди. Унинг нега бундай деганлигини тушуниб тургандим ва кўнглини кўтаришга ҳаракат қилдим. Лекин мураббийнинг тушкун кайфиятда эканлигини билиш қийин эмасди.\n- Вазият яхши бўлиши учун ҳамма бир ёқадан бош чиқариб ишлаши керак, деб гап бошлади Файзиев. – Мураббийни ҳар томонлама қўллаб-қувватлаб ижобий натижага эришиш учун ҳаракат қилиш керак. Лекин муваффақиятсизликда доим мураббий айбдор. Ҳамма ўз хатосини мардларча тан олиб ишласа нимагадир эришиш мумкин. Жамоани ва мураббийларни айблайвериш яхши эмас. Биз қўлимиздан келганича ҳаракат қиляпмиз. Сизга клубнинг ички ва ташқи муаммоларини айиб бера олмайман. Балки ўрнимга бошқа мураббий келса яхши томонга ўзгариш бўлар! Лекин боя айтган гапингизга қўшиламан, қачондир жамоанинг иши яхшиланади. Ахир охиригача бундай давом этмайди-ку! Қачонки, етарли даражада эътибор берилмасагина натижа салбий бўлади. Муаммоларимиздан бири ўз стадионимиз йўқлигидир. Ўз уйингда деворлар ҳам ёрдам беради дейишади. Лекин муваффақиятсизликка стадионни рўкач қилиш ҳам нотўғри. Зоминдаги стадион майдонининг сифати яхши эмас. Ўзимиз хоҳлаган ўйинни кўрсата олмаяпмиз. Шунинг учун хатолар кўп бўляпти. Бунинг таъсири ўйиндан – ўйинга ўтиб боряпти. Барибир ҳозирги суҳбатда кўп нарсани сизга айтиб бера олмайман. Балки вақти соати келиб ҳаммаси очиқ-ойдин намоён бўлар. Лекин ҳозирги вазият қачонгача давом этишини ўзим ҳам билмайман.\n- Аслида раҳбарият билан ўртангизда нима бўляпти?\n- Шу сабабли ҳозир нимадир деб айта олмайман деяпманда. Ҳамма қўлидан келганича ҳаракат қиляпти. Хоҳлаймизми-йўқми, ҳаммаси маблағга бориб тақалади. Ўтган йили олий лигадаги ўрнимизни сақлаб қолгандик. Аммо таркибимизда жиддий йўқотишлар бўлди. Уларнинг ўрнини эса тўлдира олмадик. Олий лига жамоаларидан яхши футболчиларни таклиф қилдик деб мақтана олмаймиз. Ҳамма клублар селекция борасида иложи борича фаол бўлишга ҳаракат қилишади. Аммо бизда бу борада муаммолар бўлишини билардим. Ҳамма нарса йиғилиб охирида мана шундай таъсир қилишини ҳам сезгандим. Бу вазиятдан чиқиб кетмагунимизгача сизга нимадир деб айтиб бера олмасам керак.\n- Ўтган йили қийин вазиятда бўлсада, “Сўғдиёна”нинг мавсумни 11-ўринда якунлашига катта ҳисса қўшгансиз. Ўшанда келаси йили янада яхшироқ бўлиши ҳақида қатъий ишонч билан айтгандингиз. Лекин ҳозир бунинг акси бўлмоқда.\n- Бу савол билан бояги мавзуни кўтариш учун у томонлама, бу томонлама айлантириб келяпсиз. Тўғрисини айтсам, сизга айта олмаётган гапларим жуда кўп, ичимдаги дардим бисёр. Балки яқин кунларда ҳаммасини очиқ гаплашиш имконияти бўлиб қолар!\n- Нима учун ичингиздаги гапларни айта олмаяпсиз?\n- Мени тўғри тушунинг, ҳозир айта олмайман. Ҳозирги вазиятимиз жиддий. Лекин шуни аниқ айта оламанки, жамоамиз ва мураббийлар штаби яхши натижа кўрсатишга қодирмиз, аниқроғи қодир эдик. Бизга кўп нарсаларни таъсири бўлмоқда. Балки бу Худонинг бизга бўлган синовидир. Биламан, натижага барибир бош мураббий жавоб беради. Сиз билан тез орада яна гаплашишимиз ҳам мумкин.\n- Бундай жиддий вазиятда “Навбаҳор”га қарши қандай тайёргарлик кўряпсизлар?\n- Жамоамиз қароргоҳида яхшими-ёмонми биттагина майдонимиз бор ва ўша ерда шуғулланяпмиз. Ғалаба қозонамиз деган умидиз бор ва бу умидимиз сўнгани йўқ. Рақиб билан ўйнаса ҳамда вазиятни ўнгласа бўлади. Юқорида таъкидлаганимдек, барча фақат бир оёқадан бош чиқариб ўйнаши керак. Бошқа жамоаларга қарши қандай тайёргарлик кўрган бўлсак, “Навбаҳор” билан ҳам шундай ҳозирлик кўряпмиз. Бўлажак ўйинга Тошкентда тайёргарлик кўриш учун маблағимиз етарли эмас. Режамиз бўйича 25 апрел эрталаб йўлга чиқмоқчимиз. Агар ҳаммаси кўнгилдагидек бўлса, 24 апрел куни эрталаб машғулот ўтказиб тушликдан кейин йўлга чиқишимиз ҳам мумкин.\n- Ҳозирги қийин шароитда вазият ижобий томонга ўзгаришига ишоняпсизми?\n- Мени яна қийнаяпсиз-да! Келинг, шу мавзуни тўхтатайлик.\n- Ҳеч бўлмаганда, футболчиларга ойлик маошлари бериляптими?\n- Яна шу мавзуга тўхталяпмиз, буни очиқ қолдирайлик. Лекин биламан ҳаёт шундай иборат. Аста-секин беришяпти. Тўлаймиз деб ваъда беришган.\n- Мураббий сифатида фаолиятингизнинг оғир дамларини ўтказяпсиз. Бундай ҳолатга олдиндан тайёрмидингиз?\n- Бунга қанчалик тайёр ёки тайёр эмаслигимни билмайман. Ўтган йили жамоамизда ҳаммаси яхши бўлганди деб мақтана олмайман. Аммо ҳозир яхши деб ҳам айта олмайман. Натижа бўлмаяптими, демак мураббий ишни яхши бажара олмаяпти. Майдонга чиқдингми, қолган барча муаммоларни унутиб натижа учун курашишга мажбурмиз. Бўлмаса ўйнамаслик ва ишламаслик керак. Шаҳримизда бунёдкорлик ишлари олиб бориляпти. Шуни аниқ биламанки, Жиззахда футбол бўлган ва бундан кейин ҳам бўлади. Лекин икки йиллик меҳнатимиз ҳавога учиб кетиши мени кўпроқ ҳавотирга соляпти. Нима бўлганда ҳам ҳаёт давом этади.\n- Янги стадион қачон фойдаланишга топширилади?\n- Янги стадионни 1 сентябрга топшириш ваъда қилинган. Боя айтганимдек, шаҳарда катта қурилиш ишлари олиб бориляпти.


Ўзбекистонда камбағалликка қарши қандай курашилмоқда? | Qalampir.uz\nЎзбекистонда камбағалликка қарши қандай курашилмоқда?\nЖамият\t24 Декабрь 2020 19:57 3805\nМаҳаллаларда “Темир дафтар”га киритилганлар билан ишлаш, дафтарлардаги маълумотларни янгилаб бориш ҳамда камбағал оилаларни рўйхатдан чиқариш масалалари Ўзбекистон сиёсий ҳаётида ҳам, ижтимоий ҳаётида ҳам биринчи планга кўтарилди. Ўзбекистон Республикаси Президенти Шавкат Мирзиёев жорий йилнинг 24 январдаги Мурожаатномасида Ўзбекистонда камбағалликни қисқартириш масаласига алоҳида тўхталиб, бу бўйича аниқ кўрсатмалар берган эди.\n“Камбағалликни камайтириш – бу аҳолида тадбиркорлик руҳини уйғотиш, инсоннинг ички куч-қуввати ва салоҳиятини тўлиқ рўёбга чиқариш, янги иш ўринлари яратиш бўйича комплекс иқтисодий ва ижтимоий сиёсатни амалга ошириш, демакдир”, деган эди Президент.\nКамбағалликни қисқартириш сиёсатини юритиш департамент директори Илҳом Маматқулов юқоридаги масалалар юзасидан жорий йилда қилинган ишлар тўғрисида ҳисобот берди.\nДепартамент директори, аввало камбағаллик тушунчаси нима экани ва камбағал кишини қандай аниқлаш кераклиги ҳақида тушунча бериб ўтди:\n“Дарҳақиқат, камбағаллик йўналиши бугунги куннинг долзарб масалаларидан бири ҳисобланади. Камбағаллик тушунчасига халқаро ташкилотлар томонидан бир қатор таърифлар берилган. Уларнинг ичида БМТ томонидан таклиф этилган таъриф кенг қамровли бўлиб, унга кўра камбағаллик – бу инсоннинг асосий эҳтиёжларини, яьни шу жумладан озиқ-овқат, тоза ичимлик суви, санитария иншоотлари, соғлиқни сақлаш, турар жой, таълим хизматлари билан боғлиқ эҳтиёжларини тўлақонли қондира олмаслик ҳолати ҳисобланади. Яъни камбағаллик нафақат даромад ёки истеъмол, балки инсоннинг ижтимоий хизматлардан фойдаланиш имконияти, моддий аҳволи, соғлиги ва ҳаёт тарзидан мамнунлиги билан ифодаланилади”, дейди у.\nИлҳом Маматқуловга кўра, ҳозирги кунда, Республикада камбағалликни қисқартириш борасида қисқа ва узоқ муддатларга мўлжалланган стратегик чора-тадбирлар амалга оширилмоқда. Қисқа муддатли чора-тадбирлар асосан, аҳолини камбағаллик ҳолатидан қашшоқлик ҳолатига ўтиш рискини тўлиқ бартараф этишга қаратилган.\nБунда жаҳон тажрибасида кенг қўлланиладиган камбағал оилаларнинг доимий даромад манбаини яратиш, инсон капитали сифатини ошириш ҳамда тўғридан-тўғри қўллаб-қувватлаш каби 3 воситадан фойдаланилмоқда.\nБиринчи восита – камбағал аҳолининг доимий даромад манбаи яратилиши\nМаълум қилинишичаушбу восита орқали камбағалликни қисқартириш борасида бир қатор ишлар амалга оширилмоқда. Хусусан:\n“Оилавий тадбиркорлик” дастурларини қамров даражаси оширилмоқда;\nаҳоли томорқаларини ривожлантиришга, қишлоқ хўжалиги, ҳунармандчилик ва бошқа соҳаларда кооперативларга жалб қилинадиган шахсларнинг аъзолик бадалига, меҳнат органлари йўлланмаси билан ишга оладиган иш берувчиларга субсидиялар ажратилмоқда;\nНаманган вилоятида ижтимоий ҳимояга муҳтож, ишсиз, кам таъминланган оилалар бандлигини таъминлаш орқали доимий даромад манбаларига эга бўлишларига кўмаклашиш мақсадида “Бир жойда – минг оила иссиқхонаси” лойиҳаси амалга оширилмоқда;\nУшбу лойиҳа орқали Наманган туманида 38 минг хонадоннинг 1,5 минг гектар экин майдонларида иссиқхоналар ташкил этиш учун 50 млрд. сўм маблағ йўналтирилган.\nЛойиҳа доирасида “Бир маҳалла - бир маҳсулот” тамойили асосида бир жойда экспортбоп сифатли маҳсулот етиштирилиб, камбағал оилалар доимий даромад манбаларига эга бўлмоқда. Ҳозирда мазкур лойиҳа доирасида Чортоқ туманидаги 800 та камбағал оилалар аъзоларининг бандлиги таъминланган.\nИккинчи восита – инсон капитали сифатининг оширилиши\nКамбағал аҳолини қўллаб-қувватлашда дастлабки босқичларда асосан имтиёзли кредитлар ва тўғридан-тўғри молиявий ёрдам бериш механизмига урғу берилган. Яъни камбағал аҳолининг тадбиркорлик кўникмаларини шакллантириш ва касб-ҳунарга ўқитиш кейинги босқичдаги ишларнинг муҳим йўналиши сифатида белгилаб олинган. Унда қуйидагиларга алоҳида эътибор берилган:\nкасб ва ҳунарга ўқитишда мономарказларни ташкил этиш, устоз-шогирд анъанасини тиклаш ва кенгайишини рағбатлантириш, “World skills” стандартларини амалиётга жорий этиш;\nўқитиш ишларига нодавлат ва нотижорат ташкилотлари ҳамда хусусий секторни кенг жалб этиш.\nЖорий йилнинг биринчи ярим йиллигида ҳудудларда ишсиз камбағал аҳолини касб-ҳунар ва тадбиркорлик кўникмаларини шакллантиришга йўналтирилган ўқув курслари ташкил этиш учун 35,5 млрд. сўм маблағ йўналтирилган.\nУчинчи восита – камбағал оилаларга тўғридан-тўғри моддий ва номоддий ёрдам кўрсатилиши\nАҳолининг муҳтож қатламини моддий ва номоддий қўллаб-қувватлашни тизимли амалга ошириш мақсадида жойлардаги 4 та сектор (ҳоким, прокурор, ичкиш ишлар ва солиқ), маҳалла органлари, кенг жамоатчилик вакиллари ҳамда маҳаллий кенгаш депутатлари билан биргаликда эҳтиёжманд, моддий ёрдам ва кўмакка муҳтож оилалар рўйхати “Темир дафтар” ташкил этилган.\nТаъкидланишича, мазкур тизимнинг шаффофлигини таъминлаш, ижтимоий аҳволи ва турмуш шароити оғирлашган ва сектор раҳбарлари томонидан алоҳида назоратга олинган оилаларни қайд этишга мўлжалланган saxovat.argos.uz дастури ишга туширилиб, оилаларнинг меҳнатга лаёқатли ишсизлари бандлигини таъминлаш орқали уларга даромад манбаи яратишнинг “Вақтинчалик тартиби” тасдиқланган.\n“Темир дафтар”га 592 минг оила ва уларнинг 2,5 млн. нафар аъзоси, шундан 602,7 минг нафар меҳнатга лаёқатли ишсиз оила аъзолари киритилиб, “вақтинчалик тартиб” асосида, жорий йил 1 декабрь ҳолатига 527,4 минг нафар (жамига нисбатан 87 %) меҳнатга лаёқатли аъзолар бандлиги таъминланган. Шу билан бирга, бандлиги таъминланиб, даромад манбаи яратилган 386,4 мингта (65%) оила “темир дафтар” рўйхатидан чиқарилган.\nЎзбекистон Республикаси Президентининг жорий йил 30 июль кунги “Коронавирус пандемияси даврида ижтимоий ҳимояга ва ёрдамга муҳтож аҳоли қатламларини моддий қўллаб-қувватлашга доир қўшимча чора тадбирлар тўғрисида”ги Фармони билан “темир дафтар” ҳақиқатда муҳтож, ночор ва эҳтиёжманд оилаларни моддий қўллаб-қувватлаш мақсадида:\nдастлаб, Қурбон Ҳайити байрами арафасида 182 мингдан ортиқ оилага 154 млрд.сўм моддий ёрдам ажратилган;\nкейинги босқичда, август ойида жон бошига 220 минг сўмдан 280 минг оилага 260 млрд.сўм бир марталик моддий ёрдам ажратилган;\nтез тиббий ёрдам бригадаларининг 41 мингдан ортиқ ходимларига ходимларининг бир марталик пул мукофотлари учун 141 млрд.сўм маблағ ажратилган;\nЎзбекистон мусулмонлари идораси ҳузуридаги “Вақф” ҳайрия жамоат фондига жамиятимизда тинчлик, дўстлик меҳр-оқибат ва ҳамжиҳатлик ғояларини кенг тарғиб этиб келаётган диний соҳа вакилларини қўллаб қувватлаш учун 150 млрд .сўм маблағ ажратилган;\nижтимоий нафақа олувчи оилалар сонини декабрь ойига келиб, йил бошига нисбатан 2 баробарга кўпайтириб улар сонини 1,2 миллионга етказиш ва мазкур мақсадлар учун республика бюджетидан қўшимча 426 млрд. сўм ажратилади.\nИлҳом Маматқуловга кўра, бунда Республикадаги жами оилаларнинг қарийб 14 фоизи ёки камбағал оилаларнинг тўлиқ қисми қамраб олинади. Шу билан бирга, кекса ёшдаги ҳамда ногиронлиги бор шахсларни моддий қўллаб-қувватлаш мақсадида 2020 йил 1 сентябрдан бошлаб пенсиялар, болаликдан ногиронлиги бўлган шахсларга, зарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақалар миқдори 10 фоизга оширилган.\nБундан ташқари, учинчи босқичда, моддий ёрдам ва кўмакка муҳтож “темир дафтар” киритилган оилаларнинг 16 ёшга тўлмаган болаларига, ногирон ва боқувчисини йўқотганлик пенсияси ёки нафақасини олувчи оилаларнинг 16 ёшга тўлмаган жами 845 минг нафардан ортиқ болаларнинг ҳар бирига 500 минг сўмдан жами 422 млрд. сўм бир марталик ёрдам тўловлари тўлаб берилган.\nКамбағаллик – глобал муаммо\nИлҳом Маматқулов камбағаллик глобал муаммо эканини таъкидлаб, бу борада халқаро ҳамкорлик қай даражада йўлга қўйилгани ҳақида гапирди. Унга кўра, вазирлик томонидан БМТ Тараққиёт Дастури, Жаҳон банки ва Осиё тараққиёт банки билан доимий ҳамкорлик йўлга қўйилган.\n“Ҳозирги кунда Ўзбекистонда Хитой Халқ Республикасининг илғор тажрибасини инобатга олган ҳолда Жаҳон банки, Бирлашган Миллатлар Ташкилотининг Тараққиёт дастури ва бошқа халқаро ташкилотлар экспертлари ҳамда маҳаллий мутахассислар билан биргаликда “Яқин ва ўрта муддатли истиқболга мўлжалланган камбағалликни қисқартириш дастури ва концепцияси”ни ишлаб чиқиш якунланмоқда. Шу билан биргаликда, 2030 йилга қадар Ўзбекистон Республикасида камбағалликни қисқартириш стратегияси ишлаб чиқилмоқда”, дейди департамент директори.\nШунингдек, Маматқулов Ўзбекистон Республикаси Президенти Шавкат Мирзиёев томонидан БМТ ва ШҲТнинг олий даражадаги йиғилишларида илгари сурилган бир қатор ташаббуслар бўйича вазирлик томонидан қандай ишлар амалга оширилаётгани ҳақида гапирди.\nИлҳом Маматқуловнинг таъкидлашича, Президент Шавкат Мирзиёев томонидан камбағалликни қисқартириш масаласини глобал миқиёсда олиб чиқилишини қуйидаги сабаблар билан изоҳласа бўлади:\nБиринчидан, БМТ ташкилоти, Жаҳон банки каби бошқа халқаро ташкилотларининг сўнгги 30 йилдан ошиқ давр давомида глобал миқиёсда камбағалликни қисқартириш борасида ижобий натижа эга бўлдилар ҳамда ушбу ташкилотларда етарли даражада тажриба ва йўналишлар базаси шаклланган.\nКамбағалликни қисқартириш муаммоси айнан иқтисодий ва молиявий имкониятлари нисбатан чекланган ҳамда ушбу соҳада институционал базаси етарли даражада ривожланмаган мамлакатларда кузатилади.\nШу сабабли, мазкур халқаро ташкилотлар томонидан ривожланаётган мамлакатларга кўрсатилаётган молиявий ва амалий кўмак камбағлликни қисқартиришда муҳим ўринга эга.\nИккинчидан, глобал тус олган коронавирус пандемияси бутун дунёда нафақат камбағаллик балки қашшоқлик даражасининг ошиб кетиши хавфларини кучайтирмоқда.\nУмуман олганда бутун дунёда камбағаллик даражасининг ошиб кетиши:\nбиринчидан, янги турдаги (ёки бошқа) юқумли касалликларнинг авж олиши ва кенг тарқалишига;\nиккинчидан, одамларнинг моддий аҳволи ёки инсон капиталининг ёмонлашуви оқибатида қатор мамлакатларда ривожланиш истиқболларининг салбий томонга ўзгариши, уларда нобарқарорлик хатарларининг кучайиши ва ушбу муаммоларнинг глобал тус олишига олиб келиши мумкин.\nЎзбекистон Республикаси Президенти Шавкат Мирзиёевнинг халқаро саммитларда илгари сурган ташаббусларидан келиб чиқиб, вазирлик томонидан тегишли ишлар олиб борилаётгани маълум қилинди.\n“Ҳусусан, 2021 йилда ШҲТга аъзо мамлакатлар доирасида камбағалликка қарши курашиш конференциясини юқори даражада ўтказиш, унинг аниқ муддати ва ўтказиш жойини белгилайдиган концепцияни ишлаб чиқиш учун идоралараро Ишчи гуруҳ шакллантирилди. Хозирги кунда, мазкур концепция лойиҳасининг бирламчи лойиҳаси ишлаб чиқилган бўлиб Ишчи гуруҳ томонидан келишилмоқда. Концепция лойиҳасининг мақсади - ШҲТга аъзо давлатлар ўртасидаги ҳамкорлик ҳамда камбағалликка қарши курашиш йўналишидаги муаммолар ва истиқболларни муҳокама қилиш учун қулай платформа яратиш ҳисобланади”, дейди Илҳом Маматқулов.\n20 Январь 12:15 96743\n20 Январь 10:41 55074\n21 Январь 12:47 47470\n22 Январь 14:58 47098\n21 Январь 10:34 34618


14:00 / 14 май 1765 pdf Ўқиш режими + -\nКексалар уйқуга ётадилар, аммо ухлолмайдилар. Овқатланадилар, бироқ ҳазм қила олмайдилар. Куладилар, лекин хурсанд бўла олмайдилар. Табассумлари ортида кўз ёшларини яшираётган бўладилар.\nКексалар шундай инсонларки, улардан узоқ бўлишингиз, ёнларида тескарига қараб ўтиришингиз, ҳузурларида телефон билан оввора бўлишингиз уларга азият беради.\nКексалар шундай инсонларки, уйнинг марказий кишиси, оиланинг файзи, дуогўйларидир. Агар уларнинг қадрини жойига қўя олмасангиз, дунё ва охиратда бахтсиз бўлишингиз мумкин.\nКексалар шундай инсонларки, уларнинг эҳтиёжлари таом, ичимлик, кийим-кечак, дори-дармонга бўлган эҳтиёждан кўра юксакроқдир. Бу ҳам бўлса меҳр, эътибордир.\nКексалар шундай инсонларки, улар Аллоҳга яқин зотлардир. Уларнинг дуолари қабул бўлишга яқиндир. Шундай экан, уларни борида ғанимат билайлик!\nКексалар шундай инсонларки, улар ота-оналарини йўқотган, кўплаб дўстларидан айрилган, қалблари жароҳатланган, кўнгиллари кўп маҳзунликни кўтариб юрган зотлардир.\nКексалар шундай инсонларки, сизнинг аввал айтган гапларингизни шунчаки ёқтирмаган бўлсалар, ёшлари улғайгач ўша гапингиз уларнинг қалбларини жароҳатлаган. Ҳозир эса уларни пичоқсиз сўяди.\nКексалар шундай инсонларки, бугун уларда бўш вақт бор. Улар бу вақтларини оқиллар ва меҳрибонларнинг суҳбати билан тўлдиришни истайдилар.\nКексалар шундай инсонларки, сўзларини тинглайдиган, гапларини маъқуллайдиган, уларни ёнида ўзини бахтиёр ҳис қиладиган кишига эҳтиёж сезадилар.\nКексалар шундай инсонларки, ҳаёт паровозлари уларни лаззат бекатидан аллақачон олиб ўтган бўлиб, улар ҳаёт билан видолашиш бекати сари бораётган зотлардир.\nКексалар шундай инсонларки, улар оталар, оналар, боболар, бувилардир ва улардан бошқа кекса қариндошлардир. Уларнинг сезгилари кексайган, ҳис-туйғулари қуруқшаб бораётгандир.\nҲой фарзандлар, ҳой набиралар, ота-боболаримиз, она ва момоларимизга бахтиёр ҳаётда яшашлари, порлоқ кечаларда ором олишлари, ҳаёт дафтарларини гўзал қиссалар билан якунлашлари учун қулай шароит қилиб берайлик. Акс ҳолда уларни йўқотиб афсус надомат қилиб қолмайлик.\nҲой фарзандлар, ҳой набиралар, ота-онангиз, бобо-бувингиз йўқотган нарсаларнинг ўрнини тўлдирувчи бўлинглар. Улар учун умрларининг куз фаслида сизлар баҳор бўлиб хизмат қилинглар. Уларнинг ёнларида самимий дўст бўлиб яшанглар.\nКексаларга саломлар бўлсин!\nКексаларнинг кексалигига риоя қилиб хизмат қилаётганларга ҳам саломлар бўлсин!\nУйингиздаги кексалар бугун хонадонингизнинг файзи, дуогўйи бўлиб ўтирибдилар. Кўп ўтмай улар бу дунёни тарк этганларидан сўнг сиз уларнинг мақомларига кўтариласиз. Шундай экан, бугун улар учун нима қиляпсиз, эртага ўриб олиш учун бугун қандай уруғ экяпсиз?\nАллоҳ таоло кексаларимизни паноҳида асрасин! Тоат ибодатда бизларга ибрат ва намуна қилиб қўйсин. Вафот этганларини эса раҳмат ва мағфиратига буркаб, олий жаннатлардан манзил-макон ато этсин!\nБиз ёшларга эса, катталарга ҳурмат, кичикларга иззат муносабатида бўлишимизни насиб айласин!\nФейсбукдаги «Биласизми?» саҳифаси\n11:00 / 14 май 2581\n2877 11:00 / 07.10.2018\n45-боб. Фарзанд бахиллик ва қўрқоқлик боисидир\nУшбу сарлавҳада зикр қилинган маъно имом Ибн Можа ва имом Аҳмад ривоят қилган ҳадиси шарифда келган Имом Ҳасан ва имом Ҳусайн кичиклик чоғларида югуриб давоми...\n1606 14:00 / 13.06.2019\n27. Абдуллоҳ ибн Амрдан ривоят қилинади.Набий соллаллоҳу алайҳи васаллам.Бир кишининг ўз отаонасини сўкиши гуноҳи кабиралардандир,, дедилар..Қандай қилиб ўз давоми...\n2850 10:30 / 05.12.2018\n98-боб. Қулга тоқати етмайдиган иш буюрмаслик\nАбу Ҳурайрадан ривоят қилинади.Набий соллаллоҳу алайҳи васаллам .Мамлукнинг таомга, кийимга ҳаққи бор. Унга кучи етмайдиган иш буюрилмайди,, дедилар,.Шарҳ Демак, давоми...\n763 18:04 / 28.09.2020


Ўзбек насрининг пешқадам арбобларидан бири Саид Аҳмад (Ҳусанхўжаев) 1920 йили Тошкентнинг Самарқанд дарвоза маҳалласида дунёга келди.\n1939 йили ўрта мактабни, 1941 йили эса олий ўқув юртини тугатди. Адабиёт дарслари ва тўгаракларида ижодга бўлган ҳаваси ортиб, қўлига қалам ушлаган, вақтли матбуот унинг ижод дорилфунуни бўлган.\nСаид Аҳмад дастлаб «Муштум» журналида, Ўзбекистон радиокомитетида (1942—1943), собиқ «Қизил Ўзбекистон» (ҳозирги «Ўзбекистон овози» газетасида) (1942—1947), «Шарқ юлдузи» журналида (1948—1950) ишлаган. Унинғ биринчи ҳикоялар тўплами «Тортиқ» 1940 йилда нашр этилади. Уруш ва урушдан сўнгги йилларда Саид Аҳмад кўплаб фелъетон, очерк ва ҳикоялар ёзган. Унинг «Эр юрак» (1942), «Фарғона ҳикоялари» (1948), «Муҳаббат» (1949) каби тўпламлари нашр этилган. У «Хазина», «Ҳайқириқ», «Раҳмат, азизларим» каби ҳикояларида иккинчи жаҳон урушининг даҳшатли оқибатларини ҳаяжонли тадсвирлайди, уруш қаҳрамонларини улуғлайди.\nСаид Аҳмаднинг барча ҳикоялари замонавий мавзуда ёзилган. У ҳикояларида тасвирлайдиган ҳар бир воқеадан фалсафий умумлашма чиқаришга, воқеаларни лирик таъсирчанлик билан ифодалашга, бадиий тасвирларнинг хилма-хиллигига эришишга интилади. «Чўл бургути», «Ўрик домла», «Лочин», «Одам ва бўри», «Бўстон», «Тўйбоши» каби қатор асарлари Саид Аҳмад ижодида ҳам, ўзбек насрида ҳам янгилик бўлган.\nАдиб ҳикояларининг бош қаҳрамони ички дунёси бой замондошларимиздир. Ёзувчи «Тоғ афсонаси», «Зумрад», «Муҳаббатнинг туғилиши», «Кўзларингда ўт бор эди», «Пойқадам», «Алла», «Иқбол чироқлари» асарларида ҳаётий характерлар яратган.\nСаид Аҳмад ўзининг ҳажвий ҳикояларида тараққиётимизга тўсиқ бўлаётган ярамас урф-одатлар устидан кулади, муҳим маънавий масалаларни ўртага қўяди. Унинг «Ханка ва Танка», «Лампа шиша» каби ўнлаб ҳажвиялари фикримизнинг далилидир.\nСаид Аҳмад кичик ҳажвий асарлари билан ўзбек радио ва телевидениесидаги миниатюралар театрига асос солган.\nСаид Аҳмад ҳикоялардан аста-секин йирик полотнолар яратишга ўтди. 1949 йилда чоп этилган «Қадрдон далалар» ва «Ҳукм» (1958) қиссаларидан кейин яратган «Уфқ» (1964) трилогиясида урушдан олдинги ва кейинги давр муаммолари ҳақида баҳс юритади. «Жимжитлик» (1988) романида турғунлик даври иллатлари фош этилади.\nСўнгги йилларда унинг «Хандон писта» (1994), «Бир ўпичнинг баҳоси» (1995) каби ҳажвий ҳикоялар тўпламлари чоп этилди. Шунингдек, у Ойбек, Ғ. Ғулом, А. Қаҳдор, М. Шайхзода, Шуҳрат, Миртемир ва С. Зуннуновалар ҳақида хотиралар яратган.\nСаид Аҳмад драматург сифатида ҳам танилган. У «Келинлар қўзғолони», «Куёв» каби саҳна асарларининг муаллифидир.\nСаид Аҳмад ҳам қатағон даврининг иккинчи тўлқинига дучор бўлган, қамоқ азобларини тортган ижодкордир.\nУ «аксилшўравий миллатчилар гуруҳи аъзоси, зарарли ғоялар тарғиботчиси» сифатида айбланиб, Қозоғистоннинг Қарағанда вилояти Жезқазған лагерида бўлади. Унинг «Қоракўз мажнун» (2002) ҳикоялар тўплами бу ҳақдаги аччиқ ҳақиқатни рўй-рост ифодалайди.\nСаид Аҳмаднинг «Йўқотганларим ва топганларим», 3 жилдлик «Сайланма»си, «Қарокўз мажнун» ва «Киприкдаги тонг» тўпламига кирган бир қатор қисса ва ҳикоялари унинг истиқлол йилларида завқ-шавқ билан ижод этганидан шаҳодат беради. Адибнинг кўпгина асарлари қардош ва хорижий тилларга ағдарилган.\nУ Ўзбекистон халқ ёзувчиси, Давлат мукофотига сазовор бўлган. «Буюк хизматлари учун» ва «Дўстлик» орденлари билан тақцирланган.\nВа, ниҳоят, «Ўзбекистон Қаҳрамони» деган юксак шарафли унвонга ҳам эгадир. Саид Аҳмад 2007 йилда вафот этган.


Тожикистонда якуний натижалар эълон қилинди\n24 май 2022, Тошкент вақти: 06:04\nТожикистон Марказий сайлов комиссияси эълон қилган якуний маълумотларга мувофиқ, навбатдаги чақириқда (2010-2015 йиллар) мамлакатдаги 5 партия вакиллари парламентда фаолият кўрсата олади.\nТожикистон Марказий сайлов комиссиясининг 5 март куни очиқлаган маълумотларига кўра, президент Имомали Раҳмон партияси саналмиш Халқ демократик партияси парламентдаги 63 ўриндан 54 тасига эга бўлган.\nТожикистон Марказий сайлов комиссияси раиси Мирзоали Болтуев сайловнинг якуний натижаларига доир маълумотларга таянган ҳолда республикада 28 феврал куни бўлиб ўтган парламент сайловида 90 фоиздан ортиқ сайловчи овоз берганини маълум қилди.\n- Сайлов якуний натижаларига мувофиқ, 2 321 436 нафар сайловчи Халқ демократик партиясига овоз берган ва бу партия 70,6 фоиз овоз тўплаб, парламентдаги 63 ўриндан 54 тасига эга бўлди, дея билдирди Марказий сайлов комиссияси расмийси Болтуев.\nЭслатиб ўтамиз, 1 март куни эълон қилинган сайловнинг дастлабки натижалари бўйича Халқ демократик партияси 71,69 фоиз овоз тўплагани айтилган эди.\nМарказий сайлов комиссияси расмийсининг билдиришича, Тожикистон Ислом уйғониш партиясига 268 596 сайловчи овоз берган. Якуний натижаларга кўра мухолиф партия 8,2 фоиз овоз жамғарган. Сайловнинг дастлабки натижаларига оид маълумотларда бу партия 7,74 фоиз овоз йиға олгани айтилганди.\nТожикистон Коммунистик, Аграр ва Иқтисодий ислоҳотлар партиялари эса 7 фоиздан овоз олишган.\nШу тариқа беш фоизлик тўсиқдан ўта олган бу тўрт партиянинг ҳар бири парламентда иккитадан ўринга эга бўлгани билдирилди.\nПарламентдаги яна бир ўрин учун кураш Тожикистон коммунистлар партиясидан номзод Шокиржон Ҳакимов ва унинг Халқ демократик партиясидан рақиби ўртасида 14 март куни давом этиши хабар қилинмоқда.\nАйни пайтда Тожикистон Социалистик, Демократик ва Социал-демократик партиялари жуда кам озоз олганликлари сабабли парламентда бирор ўринга эга бўла олмаган.\nМазкур партиялар раҳбарлари парламент сайлови натижаларидан норозилик билдиришда давом этмоқдалар.\nМарказий сайлов комиссиясининг энг сўнгги маълумотларида келтирилишича, барча партияларга овоз берган тахминан 1 фоиздан ортиқроқ сайловчига тегишли 22 мингга яқин сайлов бюллетенлари яроқсиз, деб топилган.\nТожикистон Миллий парламентидаги аксарият ўринга президент Имомали Раҳмон етакчилигидаги Халқ демократик партияси вакилларининг эга бўлгани кузатувчиларда қонун чиқарувчи органнинг келгуси беш йил ичидаги фаолияти шаффоф бўлишига шубҳа уйғотмоқда.\nТожикистон Коммунистик партияси фаолларидан бири Муродали Ортиқов 2010-2015 йилда Тожикистон миллий парламент вакиллари халқ фойдасини кўзлаган бирорта қонун қабул қила олишига кўзи етмаслигини таъкидлайди.\n- Агар бир партиядан кўпчилик вакил парламентдан жой олса, халқ фойдаси учун ишлайдиган қонун қабул қилинишига ишониш қийин. Аксинча улар ўз фойдасига ишлайдиган қонунлар қабул қилишга ҳаракат қилади, дейди Коммунистик партия вакили.\nТожикистон Ислом уйғониш партияси вакили Ҳикматулло Сайфуллозода эса янгидан шаклланган парламент миллат манфаатларига хизмат қилувчи конструктив органга айлана олмайди, деган фикрда.\n- Бу парламент бирор жиҳати билан миллий парламент бўла олмайди. Чунки ғирромлик ва халқни алдаш йўли билан бу курсиларни эгаллаган Халқ демократик партияси вакиллари халқ орзую умидларининг рўёбга чиқишига уринмаслигига мутлақо шубҳам йўқ, дер экан Сайфуллозода келгуси беш йил ичида парламент фақат бир киши манфаатларига хизмат қилишига амин эканини айтади.\nТожикистон сиёсатшунослар Миллий уюшмаси раиси Абдуғани Мамадазимов эса бу фикрларга қўшилмайди.\n- Халқ демократик партиясидан парламентга кираётган йигитларнинг ҳаммаси ҳам ёмонмас. Бу партияда тожик миллатининг энг яхши ва ор-номусли фарзандлари ҳам бор, буни тан олишимиз керак. Бошқа партияларнинг бу партияга нисбатан кам овоз олиб, камроқ ўринларни эгаллашига бошқа сабаблар бор. Менимча, бунга кўпроқ сайловчиларнинг ўз ҳуқуқларидан яхшироқ хабардор бўлмагани ва ўз овозларини ҳимоялай олмагани сабаб бўлди, дейди Абдуғани Мамадазимов.\nТожикистон сиёсатшунослар Миллий уюшмаси раиси янги сайланган парламент аввалги тажрибалардан фойдаланган ҳолда келгуси беш йил ичида мамлакат фаровонлиги йўлида хизмат қилишига ишонишини айтади.


«Таянчим ва суянчим, фахри ифтихоримсан, муқаддас Ватан!» – «Умид» ИДУМИ\nSeshanba Fevral 2nd, 2016 Juma Mart 18th, 2016 Тадбирлар 2 фикр билдирилган\nВатанпарварлик – кишининг ўз туғилиб ўсган, камол топган жой, замин ўлкага бўлган меҳру муҳаббатини, муносабатларини ифода этадиган ижтимоий ва ахлоқий хислатлари, фазилатларидир. Ватанпарварлик аниқ муҳитда, заминда ва мавжуд маънавий-ахлоқий қадриятлар асосида шаклланадиган ижтимоий туйғудир. Ватанпарварлик, фуқаролар якдиллиги ёш ва мустақил мамлакатимиз халқининг букилмас иродаси, матонати, келажакка ва юрт истиқболига ишонч ғоялари билан мужассамлашиб, уйғунлашиб кетмокда. Айни шу нарса жамиятни қайта ўзгартириш йўлидаги қийинчиликларни енгиб ўтишга, мамлакат барқарорлиги, тинчлиги ва хавфсизлигини таъминлаш ишларида кишиларимизга ҳаракатлантирувчи куч бўлиб хизмат қилмоқда. Ёшларни Ватанпарварлик рухида тарбиялаш мақсадида ушбу тадбир уюштирилди.\nТанловда 9-синф ўқувчилари икки гурухга бўлинган ҳолда иштирок этишди. Қуръа ташлаш натижасида «Қалқон» жамоаси биринчи, «Жасорат» жамоаси иккинчи бўлиб сахнада ўз чиқишларини намойиш этишди. Ўқувчилар ўз чиқишларида юрт ҳақида қўшиқлар куйлашди, Ватанпарварлик рухидаги шеърлар ўқишди.\nТанлов шартлари қўйидагилардан иборат бўлди:\nТадбир якунида мактаб-интернат директори Суярова С.З ва ҳакамлар хайъати раиси Шукуров Ш. тадбир иштирокчиларига ташаккур билдириб ўз фикрларини билдирдилар. Баллар ҳисоби бўйича «Жасорат» жамоаси кичик устунлик билан ғолиб бўлди.\n14-yanvar, 14-январь, 14-январь Ватан ҳимоячилари куни, день защитников, день защитников Родины, мероприятие, тадбир\n← IELTS нима дегани? (видео)\nИнглиз тилидан тест (Elementary) →\n2 thoughts on “«Таянчим ва суянчим, фахри ифтихоримсан, муқаддас Ватан!»”\nShahzod Sa'dullayev Seshanba Mart 15th, 2016 at 08:41\nShahzod Sa'dullayev Seshanba Mart 15th, 2016 at 08:47


Қозоғистонда 30 кунгача келган хорижликларни мажбурий қайдга олиш бекор қилинди\n19 апрел 2021, Тошкент вақти: 07:27\nҚозоғистонга келган сайёҳлар (иллюстратив сурат).\nҚозоғистон Ички ишлар вазирлиги мамлакатда 30 кунгача бўладиган чет элликларнинг барчаси учун вақтинча рўйхатга олиш амалиётини бекор қилди. Бу ҳақда Informburo.kz сайти ИИВ матбуот хизматидан олинган маълумотга таянган ҳолда хабар қилади.\nМиграция қонунчилигига оид тегишли тузатишларни Қозоғистон президенти Қасим-Жомарт Тоқаев 2019 йилнинг 28 декабрида имзолаган. Мазкур тартиб оммавий ахборот воситаларида эълон қилинганидан 10 кун ўтиб кучга киради.\nХорижлик меҳмон келгани ҳақида миграция хизматига мезбон тараф чет эллик киши мамлакат ҳудудига кирганидан бошлаб уч кун ичида хабар қилиши керак.\nАгар хорижлик шахс Қозоғистонда 30 кундан кўпроқ туришни режалаётган бўлса, қабул қилувчи тараф (меҳмонхона, ижара квартиралари, даволаш-профилактика муассасалари ва бошқа юридик ва жисмоний шахслар) меҳмон учун вақтинча туриш учун рухсатнома расмийлаштириши керак бўлади.


Жомашўй шаҳарчасида соғломлаштириш йўлаклари барпо этилмоқда - Халқ сўзи\nЖомашўй шаҳарчасида соғломлаштириш йўлаклари барпо этилмоқда\n11:47 18 Октябр 2021 Жамият\nФото: Қудратилла Нажмиддинов / Халқ сўзи\nИнсон саломатлигини мустаҳкамлашда жисмоний машқлар, жумладан, пиёда юриш ва велосипедда ҳаракатланишнинг аҳамияти беқиёс. Айниқса, бугун дунё миқёсида кам ҳаракатлилик туфайли оғир хасталикка чалиниш ва ўлим кўрсаткичлари ошиб бораётган бир пайтда барчани – ёшу кексани жисмоний фаолликка чорлаш мақсадга мувофиқ.\nШу маънода Мингбулоқ тумани маркази - Жомашўй шаҳарчасининг Мустақиллик маҳалласида соғломлаштириш йўлаклари барпо этилаётгани алоҳида эътиборга лойиқ. Узунлиги 2,7 километрга тенг йўлак кенглиги 20 метр бўлган автомобиль йўлининг икки ёнидан жой олаётир.\n-Соғломлаштириш йўлаги пиёдалар ва велосипед ҳайдовчиларга мўлжалланган, - дейди пудратчи ташкилот - “Бунёдкор Мубошер” масъулияти чекланган жамияти иш юритувчиси Шерзодбек Хайитов. - Ўзига хос дизайндаги бу йўлакларга юқори сифатли плиталар ётқизилмоқда. Ушбу лойиҳа учун 7,5 миллиард сўм маблағ йўналтирилган.\nЗамонавий тунги ёритиш чироқлари билан янада нурафшон бўладиган ушбу йўлак бўйлаб волейбол, баскетбол ўйинлари учун иккита очиқ спорт майдончаси ва тренажёр зали ҳам қуриляпти. Қурувчилар ишни ноябрь ойи охиригача тугатиш ҳаракатида.\nМаълумот учун, соғломлаштириш йўлакларининг дастлабкиси яқинда Наманган шаҳри кўчаларидан бирида фойдаланишга топширилган эди. Ҳозирда барча туманлар марказида қурилаётган шундай йўлаклар теза орада фойдаланишга топширилади.\nҚудратилла НАЖМИДДИНОВ. “Халқ сўзи”.


Ногиронлар қалбига йўл топаётган шифокорлар - Уч илдиз\nНогиронлар қалбига йўл топаётган шифокорлар\nby Тўлқин Эшбек · 08.10.2019\nЖамиятимизда инсонга бўлган эътибор давлат сиёсати даражасига кўтарилганини\nҳар қадамда ҳис этамиз.\nИссиқ жоннинг иситамаси бор, деганларидек, кимдир бирор дардга чалинса, унга аввало шифокорлар дардига малҳам топади. Мабодо, ногирон бўлиб қолса, Тиббий-меҳнат эксперт комиссиясининг эътиборида бўлади.\nЎзбекистон Республикаси Соғлиқни сақлаш вазирлигининг Тиббий-меҳнат экспертиза хизмати тизимидаги мустақил таркибий бўлинмалар ҳисобланган Тиббий-меҳнат экспертиза хизматига мурожаат қилаётган юртдошларимиз ҳам кам эмас. Пойтахт шаҳримиздаги Олмазор туман Тиббий-меҳнат экспертиза комиссиясига ҳар куни ўнлаб ногиронлар мурожаат қилишади. Мазкур комиссия раиси, тажрибали навропотолог врач Ирода Муҳаммадхўжаева, жарроҳ Озода Мусаева, терапевт Ёқутхон Тўлаганова ва бошқа шифокорлар ҳар бир ногиронга алоҳида эътибор билан муомалада бўлишади.\n– Бизга мурожаат қилган шахсни ногирон деб эътироф этиш учун унинг саломатлигини синчковлик билан ўрганамиз,– дейди ТМЭК комиссия раиси, тажрибали навропотолог врач Ирода Муҳаммадхўжаева.– Уни ногиронликка чиқариш комиссия аъзоларининг хулосаси асосида қабул қилинади. Комиссиямиз даволаш-профилактика муассасалари томонидан тақдим этилган тиббий ҳужжатлар ва фуқароларни кўрикдан ўтказиш натижалари асосида ҳаёт фаолиятининг чекланганлигини экспертиза қилиш, ногиронлик гуруҳини, сабабларини, унинг бошланган вақтини ва ногиронлик муддатларини меҳнатга лаёқатнинг йўқолиши фоизини белгилаш, ногиронлар учун ижтимоий муҳофаза чора-тадбирларини белгилаш, ногиронларни реабилитация қилишнинг якка тартибдаги дастурларини ишлаб чиқиш ва уларни бажаришга кўмаклашиш ҳамда ногироннинг ҳаёт фаолиятини ёки организми функцияларини тўлиқ ёки қисман тиклаш, ногиронлик гуруҳини пасайтириш ёки барқарорлаштириш асосида ушбу тадбирларнинг самарадорлигини баҳолаш, ногиронликнинг ҳолатини, ўзгаришини ва унга сабаб бўлган омилларни тизимли таҳлил қилиш, ногиронликнинг олдини олиш, ногиронларни тиббий-меҳнат экспертиза, реабилитация, ижтимоий муҳофаза қилиш соҳасида комплекс дастурларни ишлаб чиқишда қатнашиш каби қатор вазифаларни муваффақиятли амалга ошириб келмоқда.\n“Ўткан кунлар” романида Юсуфбек ҳожининг “Бу даргоҳдан ҳеч ким норизо чиқиб кетмасин” деган пурмаъно сўзларини айнан мана шу маскан фаолиятига мос-у хос, дегимиз келади. Ўз касбининг усталари бўлган мазкур маскан шифокорлари инсонпарварлиги билан инсонлар қалбига йўл топмоқдалар. Бундай хизматдан эса баъзи кўнгли ўксик инсонлар ва уларнинг оилалари ҳамиша мамнундирлар.\nДилбар Ҳайдар қизи,


Беписанд, бирёқлама, ҳақоратомуз. Рус матбуоти Мирзиёев сафарини қандай ёритди?\n29 ноябр 2021, Тошкент вақти: 14:06\nПутин қайта президентликка сайланган Мирзиёевни "мураккаб ва оғир юмушлар" кутаётганини айтган.\nПрезидент Шавкат Мирзиёевнинг 19 ноябрь куни Россияга амалга оширган ташрифи унинг ўтган ой қайта президентликка сайланганидан буён иккинчи хорижий сафари бўлди.\nЎзбекистон раҳбари 12 ноябрь куни Туркий кенгаш саммитида иштирок этиш учун Истанбулга сафар қилган эди.\nАммо Россия ОАВларининг аксари Ўзбекистон раҳбарининг ташрифини президент сайловидан кейинги илк хорижий ташриф дея баҳолади.\nМирзиёев Путин билан сўнгги марта 2020 йил ёзида, Москвада – коронавирус пандемияси сабаб кечиктирилган Ғалаба байрамида кўришган эди.\n“Владимир Путин Ўзбекистон президенти Шавкат Мирзиёевни қадрдон дўсти каби қаршилади – меҳмонни аввал бағрига босди, сўнг қўлини сиқди. Кремлда ҳамма ҳам бундай хушҳол қарши олинмайди. Ижтимоий масофа ҳам бир муддат четга сурилди”, – деб ёзди “Комсомольская правда” газетаси.\nМирзиёев ва Путин интернетни муҳокама қилди. "Жиддийроқ ҳужжатлар" баҳорда имзоланади\nМирзиёевни сайловдаги ғалаба билан табриклаган Путин уни мураккаб ва оғир юмушлар кутаётганини таъкидлаган, Ўзбекистон шунчаки яқин қўшни эмас, балки иттифоқчи эканини урғулаган.\n“Коммерсантъ” нашри ташрифга доир мақолада икки мамлакат ўртасидаги савдо айланмаси 2021 йил якунида 7 миллиард долларга етишини “мисли кўрилмаган” ўсиш дея баҳолади. Қайд этилишича, Ўзбекистон ялпи савдо айланмасининг 18 фоизи Россия улушига тўғри келмоқда.\n“Ura.ru” ахборот агентлиги эса президентлар учрашуви ҳақидаги мақолани “Путин постсовет маконида муҳим иттифоқчи ёллади” (“Путин завербовал ключевого союзника на постсоветском пространстве”) деган тагдор маъноли сарлавҳа билан чоп этди.\nМақолада айтилишича, ушбу учрашув ортидан Россия постсовет маконида иккинчи йирик бозорга кириш имконини қўлга киритаётир.\nМарказий Осиё бўйича мутахассис Аркадий Дубнов Путин Мирзиёев билан видеоалоқа орқали эмас, юзма-юз мулоқот қилганини хайрихоҳларча муносабат ифодаси деб атаган. Айни чоқда, Кремлни норози қилаётган жиҳатлар ҳам борлигини тан олган.\n“Ҳамкорликнинг ҳозирги даражасидан кўнгли тўлмаётган Москва (Ўзбекистондан) Коллектив хавфсизлик шартномаси ташкилоти (КХШТ) ва Евроосиё иқтисодий иттифоқига (ЕОИИ) аъзо бўлишни талаб қилмоқда. Тошкент фурсат пойлаётир”, – дейди А.Дубнов.\n“Новости” ахборот агентлиги ташриф доирасида 18 та икки томонлама ҳужжат имзолангани ҳақида мухтасар хабар чоп этиш билан чекланди.\n"Хўжайин" ва "хизматчи"\nАктёр ва телебошловчи Тигран Кеосаяннинг “НТВ” телеканали орқали эфирга узатиладиган “Международная пилорама” кўрсатувида Путин–Мирзиёев муносабати "хўжайин" ва "хизматчи" муносабати ўлароқ талқин этилди.\nЎзбекистон ҳукуматининг собиқ мулозими, иқтисодий таҳлилчи Абдулла Абдуқодиров Ўзбекистон раҳбарига нисбатан телеэкран орқали беписанд ва ҳақоратомуз лавҳа берилишини Москванинг огоҳлантириши, деб атайди. Унинг Фейсбук саҳифасида ёзишича, Кеосаян каби улкан пропаганда машинасининг мурватлари Кремлнинг маъқулловисиз Ўзбекистон етакчиси шаънига қарши бир оғиз ҳам номақбул гап айтмаслиги кундек равшан.\n“Ўзбекистон ташқи ишлар вазирлиги бу каби ҳаддан ошиш, провокацион чиқишлар бўйича норозилик билдириши шарт”, – дейди А.Абдуқодиров.\n“Россия-1” давлат телеканалида намойиш этилган “Москва. Кремль. Путин” кўрсатувида ҳам Мирзиёевнинг Москвага ташрифи якуни бўйича лавҳа намойиш қилинди. Репортаж муаллифи Мирзиёевни зўр бериб, “ўзимизнинг одам” деб уқтиришга уринади. Ўзбекистон президентининг БМТ минбарида рус тилида маъруза қилгани ҳам Россияга ҳурмат ўлароқ талқин этилди.\nМақом берилмаган ташриф\n“Телеграм”нинг ўзбекзабон платформасида таҳлилий мақолалари билан тилга тушган “Platforma.uz” канали рус матбуоти Ш.Мирзиёевнинг Москва ташрифини бирёқлама ёритди деб ҳисоблайди.\n“Россия бизни қандай кўришни истайди: тенг шерик ҳамкор ёки мустабид ўлка?!” деб номланган мақолада ёзилишича, Кремль Ўзбекистон раҳбарияти олдига ЕОИИга тўлақонли аъзо бўлиш шартини қўймоқда.\n“Бу галги ташрифга ҳам узоқ тайёргарлик кўрилди. Ташриф олди Москвада бошланган таълим ва медиа форумларни кузататуриб, унинг мақоми давлат ёки камида расмий даражада бўлади деб ўйлаган эдик. Аммо расмий Тошкентнинг аввало ўз манфаатларини устун қўяётганини кўриб турган Путин командаси бу ташрифга ҳеч қандай мақом бермади”, – дейди муаллиф.\nТаъкидланишича, Ўзбекистоннинг ЖСТга киришга интилаётгани, АҚШ ва Европа, шунингдек, Туркий тилли давлатлар билан ҳамкорликни кучайтираётгани Кремлга хуш келмаётир.\nСиёсий таҳлилчи Камолиддин Раббимовга кўра, Россия ОАВ Мирзиёевнинг Москвадаги музокараларига камтарона ўрин ажратди. Сафарнинг амалий ташриф мақомига туширилгани ҳам Кремлнинг норозилиги белгисидир.\n“Учрашув пайтида айтилган расмий оҳанглар – кўтаринки. Лекин ташриф мақоми, протокол, ўзаро сўзлашувлар хажми ва самимийлигида совуққонлик ҳукмрондек. Айни пайтда, икки томон ҳам ички, чуқур вазиятни расмийлаштиришни, сиёсий тус беришни истамайди. Иқтисодий ва гуманитар ҳамкорлик реал ошмоқда, лекин сиёсий ва геосиёсий масофа бироз кенгайгандек”, – деб хулоса қилади К.Раббимов.\nМирзиёевнинг Россияга ташрифи: Москва Тошкентни ЕОИИ ва КХШТга қўшиб олмоқчи - экспертлар


Аҳоли томорқа хўжаликларида тарвуз етиштириш бўйича тавсиялар - Ўзбекистон Республикаси Қишлоқ хўжалиги вазирлиги\nАҳоли томорқа хўжаликларида тарвуз етиштириш бўйича тавсиялар\nЭкиш муддати ва схемаси. Марказий минтақада жойлашган вилоятларда қовун ва тарвузнинг эртаги навлари 15 апрелгача, ўртагиси 20 апрелдан 10 майгача, кечкиси 15 майдан 10 июнгача; жанубий вилоятларда эртаги навлар 10 апрелгача, ўртагиси 10–20 апрелда, кечкилари эса 10–20 июнда экилади. Шимолий ҳудудларда эртаги қовун ва тарвузни 20 апрелгача, ўртаги навларни 25 апрелдан 10 майгача, кечки навларни 20–30 майда экиш лозим.\nҚатор оралари 210–280 см бўлган кенг эгат олинади. Бундай эгатлар полиз экинлари палакларини яхши таралииши имкон беради. Уруғлар 3–6 см чуқурликка экилади. Майда уруғли тарвузларни экиш учун 1 сотихга 45–50 г, йирик уруғли тарвузларни экиш учун 55–60 г уруғ сарфланади.\nПарваришлаш. Агар уруғ нам тупроққа экилса ниҳоллар униб чиққунча суғориш талаб этилмайди. Тарвуз экинини асосий парваришлаш ишлари ўсимликларни яганалаш, тупроқни юмшатиш, экинни озиқлантириш, чопиқ қилиш, суғориш, палакларни тўғрилаш, бегона ўтлар ва зараркунандаларга қарши курашишни ўз ичига олади. Яганалаш икки босқичда: биринчиси ўсимлик чинбарг чиқарганда ва биринчи чопиқ вактида ўтказилади.\nНиҳоллар ялпи униб чиқиши билан бир қаторда ораларини юмшатишга киришилади. Ниҳоллар униб чиққандан 20–25 кун ўтказиб, яъни уларда иккита-учта чинбарг пайдо бўлганидан кейин экин биринчи марта чопиқ қилинади, дастлабки сув берилади, озиқлантирилади. Иккинчи чопиқ биринчисидан 25–30 кундан кейин ўтказилади. Вегетация мобайнида қатор оралари 4–5 марта чопиқ қилинади.\nЎғитлаш. Тарвуз 1 сотих ерга соф ҳолда 0,750 г азотли, 0,750 г фосфорли ва 0,500 г калийли, органик ўғитлардан 300–400 кг солинади. Бўзтупроқли ерларда ўсув даврида экини ҳар гал 1 сотих ерга 4–5 м3 ҳисобидан 8–9 марта суғориш кифоя. Сизот суви юза жойлашган далаларда эса бўзтупроқли ерларга қараганда камроқ 4–5 марта суғорилади.\nКасаллик ва зараркунандаларга қарши курашиш. Уруғни экишга тайёрлаш олдидан бир сутка давомида сувда ивитилади. 1 кг уруққа 34% Витавакс препаратининг 2 фоизли ёки 60,7% Превикур препаратининг 1,5 фоизли эритмасини пуркаш орқали уруғни зарарсизлантириш тавсия этилади.\nЭкинга касалликлардан илдиз чириш, фузариоз сўлиш, уншудринг, зараркунандалардан полиз бити (шираси), ўргимчаккана, оққанот, қовун пашшаси катта зарар етказади.\nЗараркунандаларга қарши 10 сотих майдонига изли Моспилан 20% н.кук. (25–30 г), Агрофос Д 55% (150 мл) ва касалликларга қарши Превикур 72,2% с.э.к. (150 мл), Курзат Р н.кук. (200–250 г), Рирдомил голд 68% с.д.г. (200–250 г) ёки 1 фоизли Бордо суюқлигини қўллаш мумкин. 60–70 литр сувга тайёрланган аралашма пуркалади. Бу кимёвий препаратларни мутахассислар назоратида қўллаш зарур.\nҲосилни йиғиштириш. Тарвуз ҳосили пишиб етилганларини танлаб-танлаб уч-беш марта йиғиб олинади. Кечки муддатда экилган кечки навлар эса бир марта йиғиштириб олинади. Пишган тарвузлар полизда узоқ муддат туриб қолса нобуд бўлади.


Чет эллик сайёҳлар 2018 йилда Ўзбекистонда салкам $1 млрд сарфлашади - Zamin.uz\nЧет эллик сайёҳлар 2018 йилда Ўзбекистонда салкам $1 млрд сарфлашади\n2018 йилнинг охирига қадар Ўзбекистон иқтисодиётига чет эллик сайёҳлардан келган даромад 951 млн долларни ташкил этиши мумкин. Бу ҳақда Туризмни ривожлантириш давлат қўмитаси раиси Абдулазиз Оққулов Туризм бўйича халқаро инвестицион форумга бағишланган матбуот анжуманида айтиб ўтди.\nЮқорида айтилган даромад суммасини аниқлаш учун Туризмни ривожлантириш давлат қўмитаси бошқа идоралар билан биргаликда бир ой давомида Ўзбекистонга келган сайёҳлар ўртасида сўров ўтказган. Сўров натижаларига кўра дифференциал ҳисоб-китоблар амалга оширилган.\nОлдинроқ Давлат статистика қўмитаси 9 ой давомида Ўзбекистонга 4,7 млн нафар чет эллик ташриф буюрганини маълум қилганди. Уларнинг 7 фоизи – 327,2 минг киши саёҳатга, қолгани эса қариндошларини йўқлаш мақсадида келган.\nТуризм қўмитаси раиси Абдулазиз Оққуловнинг айтишича, хорижлик туристлар сони 10 ойда 4,4 млн.ни ташкил этган, бунда қариндошларини йўқлашга келганлар ҳам қўшиб ҳисобланиши шарт. 327 минг одам эса фақат туристик фирмалар орқали гуруҳ бўлиб келган сайёҳлардир.\n"Биз сайёҳлар сонини халқаро стандартларга мувофиқ ҳисоблаб чиқдик. Бунда транзит орқали ўтган ва қисқа муддатга келган чет элликларни ҳисобга олмадик. Бошқа мамлакатлар ҳам худди шундай ҳисоблайди. Мисол учун, ўтган йили Малайзияга 26 млн сайёҳ келгани ҳисобланган, шундан 13 млн сайёҳ унга қўшни бўлган Сингапурдан келган. Бироқ, барчамиз биламизки, Сингапур аҳолиси фақатгина 5,6 млн кишини ташкил қилади", – деди Туризмни ривожлантириш давлат қўмитаси раиси.\nАбдулазиз Оққуловнинг фикрича, ушбу кўрсаткичлар сайёҳлик инфратузилмаси салоҳиятини баҳолаш, ривожланиш режаларини ишлаб чиқиш ва туризмдан олинган даромадларни ҳисоблаш учун зарурдир.\n2018 йил 19 ноябрдан 21 ноябргача "Ўзэкспомарказ"да биринчи Халқаро инвестицион форум ўтказилади. Унда қарийб 500 киши қатнашиши кутилмоқда, улардан 175 таси хорижий инвесторлардир. Форумда 600 дан зиёд инвестиция лойиҳаси намойиш этилади. “Замин” янгиликларини “Twitter”да кузатиб боринг\n23-03-2020, 20:21, Ўзбекистон\n14-03-2018, 22:58, Ўзбекистон\n22 августдан қиймати 50 000 сўм бўлган янги пул банкноти муомалага чиқарилади\n14-08-2017, 17:38, Ўзбекистон\n3-03-2017, 19:10, Ўзбекистон\nЎзбекистон аҳолисининг неча фоизи Президентни сайлаш ҳуқуқига эга?\n3-12-2016, 23:28, Ўзбекистон\n28-11-2015, 00:23, Ўзбекистон\nЯнгиликлар » Ўзбекистон » Чет эллик сайёҳлар 2018 йилда Ўзбекистонда салкам $1 млрд сарфлашади


Эркак киши сурма қўйиши » Тавҳид\nЭркак киши сурма қўйиши\n1,693 марта ўқилган\nПайғамбар соллаллоҳу алайҳи ва саллам сурма қўйганликлари ва ўзига хос хусусиятлари бўлгани учун сурманинг «الإِثْمِدُ» («ал-Исмид») навидан фойдаланишга тарғиб қилганликлари саҳиҳ ҳадисларда ворид бўлган. Шулардан:\n1) Ибн Аббос розияллоҳу анҳумодан ривоят, Росулуллоҳ соллаллоҳу алайҳи ва саллам шундай дедилар: «Сурмаларингизнинг яхшиси «Исмид»дир. Кўзни равшанлаштириб, (киприк) тукини ўстиради» (Абу Довуд (3878), Насоий (5113), Ибн Можжа (3497) ва Албоний «Саҳиҳ Аби Дауд»да саҳиҳ санадилар).\n2) Ибн Аббос розияллоҳу анҳумодан ривоят, Пайғамбар соллаллоҳу алайҳи ва саллам шундай дедилар: ««Исмид» билан сурма қўйинглар. Чунки у кўзни равшанлаштириб, (киприк) тукларини ўстиради» (Термизий (1757) ва Албоний «Саҳиҳ Тирмизий»да саҳиҳ санадилар).\n3) Алий ибн Абу Толиб розияллоҳу анҳудан ривоят, Пайғамбар соллаллоҳу алайҳи ва саллам шундай дедилар: ««Исмид»ни маҳкам ушланглар. Албатта, у (киприк) тукини ўстириб, (кўздаги) хас-(кирликни) кетказади ва кўзни мусаффолаштиради» (Табароний «Кабир» (1/109) 183-рақам, Мунзирий, Ироқий ва Ибн Ҳажар «Ҳасан» даражасида дедилар. «Ат-Тарғиб ва Ат-Тарҳиб» (3/89), «Фатҳул Борий» (10/157)).\n4) Анас розияллоҳу анҳудан ривоят: «Пайғамбар соллаллоҳу алайҳи ва саллам ўнг кўзларига уч мартта, чап (кўзлари)га эса икки мартта сурма қўярдилар» (Албоний «Саҳиҳ ҳадислар силсиласи» (633)да саҳиҳ санадилар).\n«Кўзни равшанлаштиради», яъни, кўз ўткирлигини яхшилаб, унинг нурини зиёдалаштиради.\n«(Киприк) тукини ўстиради», бу ўриндаги тукдан мурод киприкдир. У кўзнинг чеккасида ўсади. («Авнул Маъбуд» (11/75)).\n«Исмид» сурма турларидан бири бўлиб, у энг олий навидир. У Ҳижоз, Марокаш, Асбаҳон ва бошқа давлатларда топилади. У аслида қора рангдан қизилга мойил бўлган тошдир. У майдаланиб, ундан кўзга сурма тайёрланади.\nМуртазо аз-Зубайдий роҳимаҳуллоҳ шундай деди: ««Исмид» – сурма тошидир. У қора-қизамтир (рангда). Кони Асбаҳонда бўлиб, у унинг энг олий навидир. Марокашда ҳам мавжуд бўлиб, у энг қаттиғидир» («Тажул Арус» (4/468)).\nМуборакфурий роҳимаҳуллоҳ дедилар: «Ҳижоз диёрларида учрайди. Энг олий нави эса Асбаҳондан келтирилади» («Туҳфатул Аҳвазий» (5/365)).\nИбнул Қоййим роҳимаҳуллоҳ шундай дедилар: «Энг олий нави: қирралари шуъла таратиб, тез майдаланадигани ва ички қатлами силлиқ бўлиб, бирор кир-(чиқинди) бўлмаганидир» («Задул Маъад» (4/283)).\nДарҳақиқат, уламолар сурма истеъмол қилишлик, хоссатан «Исмид»дан фойдаланишликнинг мустаҳаб эканини айтиб ўтишди.\nИбнул Қоййим роҳимаҳуллоҳ сурманинг умумий фойдалари ҳақида шундай дедилар: «Сурма: кўзнинг соғлиғини сақлаб, унинг нурини кучайтиради ва унга жило бериб, ёмон-(зарарли) моддалар (зарари)ни енгиллаштиради. Баъзи навлари зийнат бўлиши билан бирга ундан (зарарли моддалардан) тозалайди. Уйқу вақтида эса (кўз юмилгани сабаб) сурмани ўз ичига олгани, унга зарар берадиган ҳаракатлардан сукунатда экани ва унга табиий хизмат кўрсатгани боис зиёда фазилати бор. «Исмид»ни эса булардан ҳам ўзига хос хусусияти мавжуд» («Задул Маъад» (4/257)).\nРоҳимаҳуллоҳ хоссатан «Исмид»нинг фойдалари ҳақида шундай дедилар: «Кўзга фойда бўлиб, унга қувват баҳш этади. Пайини мустаҳкамлаб, яраланган-(шилинган) жойдаги ортиқча гўштни кетказиб, уни ямайди. Кирларини тозалаб, унга жило беради. Нафис, юмшоқ асал билан сурма қўйилса бош оғриғини кетказади. Агар майдаланиб, баъзи юмшоқ ёғларга аралаштирилса ва устки қатламига теккизмай, олов алангасида куйдириб-(доғлан)са янги қаварган ўринга фойдалидир. У сурманинг энг олий нави. Хоссатан унга озгина миск қўшилса катта ёшдаги ва кўзи заифларга фойдалидир» («Задул Маъад» (4/283)).\n«Сурмани тоқ қўйишлик мустаҳабдир» («Муғний» (1/106)).\n«Мажмуъ»да шундай дедилар: «Тоқ сурма қўйишликка келсак, бу борада ихтилоф қилинди. Ниҳояда тоқ бўлсин учун бир кўзга тоқ, бошқасига эса жуфт бўлади, дейилди. Муҳаққиқ-(тадқиқотчи) уламолар айган саҳиҳ қовл эса: ҳар бир кўзга тоқ қўйилишидир. Суннатда ҳам ҳар бир кўзга уч мартта бўлишлиги ворид бўлган» («Мажмуъ» (1/334)).\nСурма аёл киши зийнатланадиган зийнат турларидан бўлгани сабабли унга бегона эркакларга зоҳир қилиши жоиз бўлмайди. Эркак киши ҳам сурмадан зийнатланишни қасд қилишлиги лойиқ бўлмагани каби.\nШайх Муҳаммад ибн Солиҳ ал-Усаймин роҳимаҳуллоҳ шундай дедилар: «Сурма қўйиш икки турлидир.\nБиринчиси: Кўзга қувват, унинг пардасига жило бўлиши, чиройга аҳамият бермай уни тозалаб, пок ҳолга келтириш учун сурма қўйишлик. Бунинг бирор зарари йўқ. Балки у қилишлик лойиқ бўлган ишлардандир. Чунки Пайғамбар соллаллоҳу алайҳи ва саллам кўзларига сурма қўярдилар. Хоссатан «Исмид»дан бўлса.\nИккинчиси: Гўзаллик ва зийнат мақсад қилинадигани. Бу аёллардан талаб қилингандир. Чунки аёлдан эри учун ясанишлиги талаб қилинган.\nЭркакка келсак: бу ўйлаб кўришлик лозим бўлган масаладир. Мен бу борада бирор тўхтамга келмаганман. Гоҳида сурма қўйиши сабаб фитна бўлиши хавотир олиниб, маън этиладиган ёш йигит билан, сурма қўйиши сабаб ушбу хавотирга ўрин йўқ бўлиб, маън қилинмайдиган катта ёшли одам ораси ажратилади» (Шайх Ибн Усаймин «Мажмуъ Фатава» (11/73)).\nИлмий Тадқиқотлар ва Фатво Бериш Доимий Қўмитасига савол берилди: Эркак кишига сурма қўйишлиги жоизми ёки йўқми?\nЖавоб: Барча мақтовлар ёлғиз Аллоҳга хосдир. Пайғамбаримиз, у кишининг аҳли оила ва саҳобаларига саловату саломлар бўлсин.\nҲа, бу жоиздир. Чунки Пайғамбар соллаллоҳу алайҳи ва саллам уйқудан олдин шундай қилардилар.\nТавфиқ Аллоҳдандир. Аллоҳ таоло пайғамбаримиз Муҳаммадга, у кишининг аҳли оила ва саҳобаларига саловату саломлар йўлласин.\nИлмий Тадқиқотлар ва Фатво Бериш Доимий Қўмитаси\nФатво: 5/205, 3598-фатвонинг иккинчи саволи\nАъзолар: Абдуллоҳ ибн Ғудайён\nАбдуллоҳ ибн Қаъуд\n/ Кутубхона / Либос ва зеб-зийнат / Эркак киши сурма қўйиши\nakmal → 08.06.2014 йил\ntilla tish quyish erkak kishiga mumkinmi iltimos sizlardan.\nassolumu aleykum admin birodar man ustachilik bilan shugullanaman bankni remont qilishga taklif tushyapti ishlasam buladimi topgan pulim halolmi.oldindan rahmat Alloh baraka bersin\nmol quy boqamiz gungini sotsak buladimi\nAdministrator → 12.06.2014 йил\nСаволларингизга жавобни қуйидаги манзиллардан топишингиз мумкин:\nШунингдек сизга қуйидаги насиҳатга қулоқ тутишни насиҳат қиламиз:\n• Ла илаҳа иллаллоҳ маъноси, шарти, бузувчилари ва фазилати\n• Шотибий мавлид, жамоавий зикр, жамоавий дуо ҳақида\n• Тавҳид турлари, муҳимлиги, фазилати ва фойдалари\n• Аллоҳга сўнг сенга таваккул қиламан\n• Масжид ва қабристоннинг деворлари бир\n• Такфирнинг ҳукми


00:24 / 23.09.2017\nФото: / CC BY\nМолдова бош вазири Павел Филип БМТ Бош ассамблеяси минбаридан сўзлаётиб, россиялик ҳарбийларнинг Приднестровьедан олиб чиқиб кетилишини талаб қилди.\nПриднестровье ҳудудида Собиқ иттифоқ парчалангандан кейин Россия назоратига ўтган қўшинлар тезкор гуруҳи жойлашган. Унинг асосий вазифаси тинчликпарварлик ва ўқ-дорилар сақланувчи омборларни қўриқлаш ҳисобланади.\n"Биз Молдова ҳудудида ноқонуний жойлашган, собиқ 14-иттифоқ армиясидан қолган қўшинларнинг тўлиқ ва сўзсиз олиб чиқилишини қайта сўраймиз", деб айтган Филип.\nФилип шу тариқа БМТ Бош ассамблеясида мамлакат ҳукумати жорий ассамблеяда алоҳида банд сифатида олиб чиқишга умид қилаётган мавзуни кўтарган.\nБундан аввалроқ Россия ташқи ишлар вазири ўринбосари Сергей Рябков бунда Кишинёвнинг иғвогар ҳаракатларини кўрган ва "Москва бу қадамни охирги маҳал Кишинёвда Россия-Молдова муносабатларидаги ижобий ўзгаришлар душманлари томондан кўрилаётган нодўстона акциялар занжиридаги бир бўғин деб қабул қилишини" таъкидлаб ўтган.\nАҳолисининг 60 фоизини рус ва украинлар ташкил қиладиган Приднестровье Собиқ иттифоқ парчаланишидан аввалроқ Молдованинг Руминияга қўшилишидан хавотирланиб, унинг таркибидан чиқишга уринган. 1992 йилда Молдованинг муаммони куч билан ҳал қилишга муваффақиятсиз уринишидан кейин, Приднестровье деярли Кишинёвга бўйсунмайдиган ҳудудга айланган.


Created on 19 July 2018\tHits: 1536\nДавлатшоҳ асли самарқандлик бўлиб, Султон Ҳусайн Бойқаро (1469-1506) замонида Ҳиротда яшайди. Унинг отаси Бахтишоҳ Ғозий Шоҳруҳнинг (1409-1447) амирларидан бўлиб, кўпгина урушларда қатнашгани ва баҳодирликлар кўрсатгани учун “Ғозий” лақабини олган.\nДавлатшоҳнинг туғилган вақти маълум бўлмасада, ўзининг “Тазкирату-ш-шуаро” (“Шоирлар тазкираси”) асарини 50 ёшга кирганида ёза бошлаганини маълум қилади. Бизга эса асар 892/1486-1487 йил ёзиб тугатилганлиги маълум. Агар бу катта ва муҳим асарни ёзиш учун тахминан 2-3 йил вақт сарфланган бўлса, Давлатшоҳ 1435-1436 йилларда туғилган бўлса керак.\nДавлатшоҳ Самарқандда ўқиб, машҳур олим ва шоир Фазлуллоҳ Самарқандийдан таълим олади. У ўқимишли киши бўлиб етишишига қарамай, фақат илм-фан билан умрининг сўнгги йилларидагина шуғулланган. Давлатшоҳ ота-боболари каби сарой хизматига, ҳарбий ишларга жалб қилинади, Шоҳруҳ ва Ҳусайн Бойқаро олиб борган кўпгина урушларда қатнашади. У сўнгги марта Султон Ҳусайн билан Султон Маҳмуд (Абу Саъиднинг ўғли) ўртасида Чакмансарой деган жойда бўлган жангда қатнашган. Хондамирнинг кўрсатишича, бу уруш 875/1471 йили содир бўлган. Бундан маълум бўлишича, Давлатшоҳ 1471 йилларгача ҳарбий иш билан банд бўлган. У 60 йилга яқин умр кўриб, 900/1495 йили вафот этган. Исмоил Пошо Бағдодий “Ҳадийяту-л-ори-фийн” асарида 913/1507 йил вафот этганини ёзган.\nДавлатшоҳ умрининг охирларида сарой хизматини тарк этиб, мушкул, аммо хайрли ишга, ўзидан илгари ўтган шоир ва олимлар ҳақида китоб ёзишга бел боғлади. Давлатшоҳ Самарқандий “Тазкироту-ш-шуаро” асарини ёзишда жуда кўп манбалардан, ўзидан олдин ёзилган тазкиралардан, хусусан, Абу Тоҳир Хотунийнинг (X аср охири ва XI асрнинг биринчи ярми) “Маноқибу-ш-шуаро” (“Шоирларнинг яхши сифатлари”)ҳамда Нуруддин Муҳаммад Авфийнинг (1172-1233) “Лубобу-л-албоб” (“Қалблар қалби”) тазкираларидан, тарихий ва географик асарлардан, хусусан, Абу Қосим Истахрийнинг (ваф. 957 й.) “Китоб масолику-л-мамолик” (“Мулк йўллари ҳақида китоб”), Абу Саъид Гардизийнинг (ваф. 1051 й.) “Зайну-л-ахбор” (“Тарихлар безаги”), Абулфазл Байҳақийнинг (ваф. 1077 й.) “Тарихи Оли Сабуктакин” (“Сабуктакин оиласи тарихи”) ва бошқалардан, шунингдек, тазкирада қайд этилган шоир ва адибларнинг асарларидан кенг фойдаланган.\nТазкирада VII-XV асрларда яшаб ижод этган 155 шоир ҳақида қисқача, лекин ниҳоятда қимматли маълумотлар келтирилган. Тўғри, ҳар қандай илмий асарда бўлгани каби, Давлатшоҳ Самарқандий тазкираси ҳам айрим жузъий камчиликлардан холи эмас. Масалан, айрим ҳолларда саналар, у ёки бу шоирнинг туғилган жойи нотўғри берилган, айрим ҳолларда келтирилган маълумотлар чалкашиб кетган. Шунга қарамай, асарнинг ижобий томонлари кўп. Бу асар жуда катта давр – қарийб саккиз юз йил мобайнида Эрон ва Ўрта Осиёда яшаб ижод этган шоир ва адиблар фаолиятининг тадқиқи билан муҳим аҳамиятга эга.\n“Тазкирату-ш-шуаро” ёки “Тазкираи Давлатшоҳий” муқаддима, хотима ва етти табақа (қисм)дан иборат.\nМуқаддимада асарнинг ёзилиш сабаблари, шунингдек, VII-XI асрнинг биринчи ярмида яшаб ўтган араб шоирларидан Лабид (VII аср), Абу Нувос (ваф. 814 й.) Абу Жаййиб Мутанаббий (ваф. 963 й.), Абулало Мааррий (973-1058) ва бошқалар, ҳаммаси бўлиб ўнта шоир ҳақида маълумот келтирилган.\nБиринчи ва иккинчи қисм X-XI асрларда Эрон ва Ўрта Осиёда яшаб ўтган 21 та машҳур шоирнинг қисқача таржимаи ҳоли ва ижодига бағишланган.\nУчинчи, тўртинчи ва бешинчи қисмларда Хоразмшоҳлар-Ануштагенийлар (1077-1231), Элхонийлар (1258-1349) ва Музаффарийлар (1315-1393) замонида ижод этган 54 та шоир ҳақида сўз юритилади.\nСўнгги икки табақа Темур ва темурийлар замонида Ўрта Осиё, Эрон ва Ироқда яшаган 41 шоиру адиблар ижодига бағишланган.\nХотимада эса Давлатшоҳ Самарқандий билан замондош олти машҳур аллома – Абдурраҳмон Жомий, Алишер Навоий, Хожа Афзалиддин Муҳаммад, Амир Аҳмад Сухайлий, Хожа Шаҳобуддин Абдуллоҳ Марварид ҳамда Хожа Осафий ҳақида маълумотлар келтирилган.\nСАМАРҚАНД АЛЛОМАЛАРИ. Шовосил ЗИЁДОВ, Қодирхон МАҲМУДОВ.\n“Имом Бухорий халқаро маркази”, 2017 йил.\n Аҳмедов Б. Давлатшоҳ Самарқандий. – Т.: Фан, 1967. – Б. 6.


КХШТга аъзо давлатлар қуролли кучлари Беларуснинг «Лосвидо» полигонида «Мустаҳкам биродарлик-2020» ҳарбий машғулотларини ўтказмоқдалар. 12-16 октябр кунлари ўтган машғулотларда Қозоғистон ва Арманистон иштирок этмаган. [КХШТ]\nОЛМАОТА – Икки аъзо мамлакат Россия етакчилигидаги Коллектив хавфсизлик шартномаси ташкилотининг сўнгги тинчликпарварлик машғулотларида иштирок этишдан бош тортди.\n«Мустаҳкам биродарлик-2020» ҳарбий машғулотлари 12-16 октябрь кунлари Беларуснинг Витебск вилоятида бўлиб ўтди.\n«Иштирокчи давлатлар армиялари томонидан коллектив шартнома минтақаларининг бирида тинчликпарварлик операцияларини ташкиллаштириш, тайёрлаш ва ўтказиш масалалари кўриб чиқилади», деб айтган Беларус бош штаби бошлиғи, генерал-майор Александр Вольфович тадбирда.\n«Машғулотлар бутун дунёда, хусусан постсовет мамлакатларда юзага келган мураккаб вазиятда стратегик тутиб турувчи кучга айланади», деди Вольфович.\nКХШТ веб-сайти машғулотларда «КХШТга аъзо давлатлар ҳарбий бўлинмалари, жумладан 900 дан ортиқ аскар ҳамда 120 дан ортиқ ҳарбий ва махсус техника, шулар қаторида вертолётлар ва ҳарбий дронлар» иштирок этгани ҳақида хабар берган. [КХШТ]\n«Ушбу тадбир бутун дунёда, хусусан постсовет мамлакатларда юзага келган мураккаб вазиятда стратегик тийиб туриш омилига айланади», деб айтган Беларус бош штаби бошлиғи, генерал майор Александр Вольфович 12 октябр куни. [КХШТ]\nМашғулотларда «КХШТга аъзо давлатлар ҳарбий бўлинмалари, жумладан 900 дан ортиқ аскар ва 120 дан ортиқ ҳарбий ва махсус техника, шулар қаторида вертолётлар ва ҳарбий дронлар» иштирок этди, деб хабар берган КХШТ.\nАммо машғулотларда КХШТнинг барча аъзолари иштирок этмагани пресс-релизда қайд этилмаган.\nКХШТ олти аъзо давлатдан таркиб топган: Арманистон, Беларус, Қозоғистон, Қирғизистон, Россия ва Тожикистон.\nЎтган йилги машғулотларда иштирок этган Арманистон ва Қозоғистон бу йил «Мустаҳкам биродарлик»да қатнашишдан бош тортдилар.\nАрманистоннинг ҳафсаласи пир бўлган\nАрманистон 27 сентябр куни Қорабоғ сабабли юзага келган баҳслар туфайли Озарбайжон билан низолашмоқда. Бу ҳудуд узоқ муддатдан бери арманистонлик айирмачилар томонидан бошқариб келинган. Тўқнашувларда шу кунгача юзлаб киши ҳалок бўлди.\nАрманистоннинг КХШТ ва айниқса уни бошқараётган Россиядан ҳафсаласи пир бўлишига бир қанча сабаблар бор.\nАрманистон бош вазири Никол Пашинян «бир ярим йилдан бери» КХШТ «фаолиятига тўсқинлик» қилиб келган, деб хабар беради Озарбайжоннинг Media.az веб сайти.\nПашинян «унга КХШТ керак эмаслигини, унинг дўстлари Вашингтон, Берлин ва Парижда эканлигини айтганди», дейди Москва давлат университетининг дунё сиёсати факультети профессори Алексей Фененко Media.az билан суҳбатда.\n«Бакунинг Арманистон ракета тизимига қарши зарбасига нисбатан Москванинг босиқ реакциясига назар солинг. Бу кўп нарсани англатади», деди у Озарбайжоннинг 13 ва 14 октябр кунги ҳаво зарбаларини назарда тутиб.\nРоссия мудофаа вазири Сергей Шойгу томонларга юзланиб, бир неча кун аввал Россия етакчилигида эришилган оташкесим «шартларига тўла амал қилишга» чақирган.\nЎтмишда Москванинг иккала низолашаётган томонга ҳам қурол-яроғ етказиб бергани норозиликларга сабаб бўлиши мумкин, деб хабар беради Deutsche Welle.\n«Икки томонга ҳам бир хил қуролларни етказиб бериш билан Москва минтақада ўз таъсирини кучайтириш ва уни бир маромда ушлаб туришга интилмоқда», деб айтган Ереван пресс-клуби раиси Борис Навасардян хабарда.\n16 октябр куни Москва ўз кучини кўрсатиш мақсадида ҳарбий денгиз кучлари Баку шимолидаги Каспий денгизида машғулотлар бошлаб юборгани ҳақида хабар берган.\nҲарбий машқлар Баку жойлашган Апшерон ярим ороли шимолида ўтказилмоқда, унда артиллерия ва ракеталар ишга солиниши кўзда тутилган, дейилади Россия мудофаа вазирлигининг баёнотида.\nҚозоғистон мудофаа вазирлигининг жанговар тайёргарлик бўйича раҳбари Нурлан Кашагановнинг Interfax агентлигига маълум қилишича, коронавирус пандемияси сабабли Беларусга фақат етти нафар ҳарбий зобит кузатувчи сифатида юборилган.\nАммо бунга КХШТнинг низолардаги эҳтимолий роли ҳам сабаб бўлган бўлиши мумкин.\nХусусан, Қозоғистон Москванинг КХШТ ёрдамида Минскдаги оммавий норозилик намойишларини бостиришда ёрдам бериши борасидаги позициясини қўллаб-қувватламаган.\n16 август кунги телефон суҳбатида Россия президенти Владимир Путин беларуслик ҳамкасби Александр Лукашенкога «КХШТ орқали Беларусдаги сиёсий инқирозни ҳал этишда ёрдам беришни» ваъда қилган.\nҚозоғистон ҳукумати Беларусдаги намойишларни бостиришга қаратилган ҳаракатларда иштирок этишини тасдиқлагани йўқ. Қозоғистон Беларусдаги вазиятнинг КХШТ учун хавф ёки йўқлигини айтишга ҳали тайёр эмас, деди 19 август куни мамлакат ташқи ишлар вазирининг ўринбосари Ержан Ашикбаев.\n«Биз Қозоғистоннинг миллий манфаатларига мос келувчи қарорни қабул қиламиз», деди Ашикбаев.\nКХШТнинг Беларусдаги ҳар қандай аралашувида Нур-Султоннинг иштирок этиши эҳтимолдан йироқ, дейди қозоғистонлик кузатувчилар.\nМаҳаллий жамоатчилик аксар ҳолларда Қозоғистон ҳарбий хизматчиларининг хориждаги операциялар, жумладан, КХШТ доирасидаги тадбирларда иштирок этишига салбий қарайди, дейди олмаоталик сиёсатшунос Айдос Сарим.\nБеларусдаги воқеалар ҳеч қанақасига КХШТ миссиялари билан боғлиқ эмас, деб таъкидлади у.\n«Гап иттифоқчи давлатларга офатларни, фавқулодда вазиятларни бартараф этишда ёрдам бериш ҳақида кетаётган бўлса, бу бир масала, аммо тинч намойишларни зўравонлик билан бостириш – бу бутунлай бошқа, бу ҳақда гап-сўз бўлиши мумкин эмас», деди Сарим.\nАвваллари Қозоғистон ҳарбийлари КХШТ томонидан ташкил этилган ҳарбий машғулотларда мунтазам қатнашиб келган ва эндиликда Нур-Султоннинг бу тадбирда иштирок этишдан бош тортиши «пандемиядан кўра каттароқ сабаб билан боғлиқ кўринади», дейди Қозоғистон армиясининг собиқ майори, олмаоталик Даурен Оспанов.\n«Бугунги кунда КХШТ қалтис вазиятда қолган ва унга умид қилган айрим аъзоларнинг ҳафсаласини пир қилган», дейди Оспанов.\nҚозоғистонга ҳеч нарса бермайдиган бефойда ташкилотлардан чиқишимиз керак.\nКХШТ ва Божхона иттифоқи – ўлик ташкилотлар.